ОЙДИНЛИК КУНИГА ЯҚИНЛАШАРКАН | МУҲАММАД СОЛИҲ\nПоделиться "ОЙДИНЛИК КУНИГА ЯҚИНЛАШАРКАН"\nЎртага чиқаётган “инқилоблар” — гарчи уларда қон излари кўринса-да, аччиқ изтиробларни ўзи билан олиб келган бўлса-да — улар тазкиянинг, покланишнинг аломатларидир. Бу оламшумул ўзгаришларнинг сабаблари ва воситалари турли-тумандир. Булар баъзан мусулмонларнинг ўзлари учун кутилмаган ва ҳатто уларга душманлик ташиган бўлиши ҳам мумкин. Бундай чигал вазиятда биз, иншоаллоҳ, содир бўлаётган жараёнларнинг мохиятини кўздан қочирмаслигимиз керак.\nУлар ўн йиллар давомида ўз халқларига қаҳр зиндонларида зулум этдилар, аммо ўзлари бир соатга бўлса-да мазлум бўлишга тоқат қила олмаяптилар. Улар ўз душманларидан тумтарақай бўлиб қоча бошлагач, Аллоҳни эсга олмоқдалар. Ҳолбуки улар ҳокими мутлақ эканлар, Парвадигори оламни тамоман унутган эдилар.\nУларнинг фожеавий шаклда тахтларидан қулашлари, қилган жиноятларига теппа-тенгдир. Кибрларида нақадар юксакка тирманган бўлсалар, қулашлари хам шу қадар тубан, шу қадар чилпарчиндир. Бу золимлардан ҳеч бири ўзларига нисбатан адолатсизлик булди, деёлмайдилар, чунки уларнинг бошларига келганлар, мозийдаги қиролликларининг зидди ўлароқ, адолатнинг айнан ЎЗИДИР.\n“Араб баҳори”, деб аталаётган жараёнлар аввало ахлоқ ва маънавият нуқтаи назаридан Ислом уммати учун ўта муҳим аҳамият касб этмоқдадир. Албатта, бу оламшумул ўзгаришларни бу тарзда баҳолаш дунё сиёсатини бошқараётган макиавеллистлар тарафидан «реал сиёсат»дан йироқ, дея қабул қилинмаслиги аниқ. Лекин бу ҳақиқатнинг аҳамиятини озайтирмайди. Биз бу дарсни кутилмаганда имтиҳонга тобе тутилган талаба мисоли жиддий ўрганишга мажбурмиз.\nБу аввало ҳали тахтидан ағдарилмаган, аммо мутлақо тахтидан ағдариладиганлар учун имтиҳондир. Шу билан бирга бу қўзғолонга отланмаган, аммо отланишни сабрсизлик билан кутаётган мазлумлар учун ҳам бир имтиҳондир.\nАммо мазлумлар золимларнинг ўрнини эгаллаш учунгина қўзғолонга отланадиган бўлсалар, у ҳолда ҳеч ким бу имтиҳондан ўта олмайди, албатта.\nҲар кимга ва ҳамма нарсага қарши нафрат — мазумларнинг энг хавфли жиҳатларидир.\nБунинг устига йигирма йиллик «мустақиллик» йилларида ҳалол ва ҳаромни танимайдиган янги авлод ўртага чиқиб улгурди.\nБу кун яқинлашган сайин масъулият ва, ҳатто айтиш мумкинки, қайғу-ташвиш ҳислари ҳам ортиб бормоқда\nЭркинлик ҳирсининг нурлари иймони заиф кишиларнинг кўзларини қамаштириб, кўр қилиши мумкин ва улар ўзларининг бу муҳташам кўрлиги билан ҳавоий «миллий манфаатлар» йўлида ўз биродарларини қатлиом қилишлари ҳам мумкин.\nВоқеаларнинг бу шаклдаги ривожи бизнинг ҳудудларда асло янгилик эмасдир. Бизнинг яралармизнинг қони ҳали тўхтагани йўқ. Бу яралар қўшни Қирғизистонда ўртага чиққан «чегарасиз эркинлик» нурининг яраларидир.\nМарказий Осий тоғутлари ўзлари қурол билан қўлга киритган осойишталик билан фахрланадилар. Лекин бу осойишнинг замирида бир бўрон вояга етмоқда. Бу бўрон кўтарилган кун биз жараёнларнинг ҳақиқатини зинхор кўздан қочирмаслигимиз керак, Ҳақ йўлнинг арқонини қўлдан чиқармаслигимиз лозим. Бу арқон — Адолат арқонидир.\nЛекин мусулмон давлатлари деб аталадиган давлатлар ақида ва тафаккур жиҳатидан умуман Исломга алоқаси бўлмаган инсонлар бошқарувида қолиб кетди. Шунингдек, бу кишилар ғарб демократиясига ҳам бегона эдилар. Улар 1991 йилда «Беловежская пуща» минтақасида ниҳоясини топган “Совет ирқи” (homo soveticus)га оид тоифадан эдилар.\nМен «бизнинг халқларимиз аслдир, бу тоғутлар бошқарувига лойиқ эмас», деган мулоҳазаларга қўшилмайман. Агар биз уларга лойиқ бўлмаганимизда, уларнинг бизнинг бошимизда ўтира олмас эдилар.\nПайғамбаримиз Муҳаммад саллоллоҳу алайҳи вассаламнинг ҳадисларида “Сизлар ўзларингиз лойиқ бўлган раҳбарлар тарафидан бошқариласизлар”, дейилади. (Дайламий, Ибн Ҳожар Асқолоний)\nАммо бу ҳолат асло «тақдир шу экан», деб қўл қовуштириб ўтиришни билдирмайди. Чунки Қуръони Каримда “Бир жамиятнинг шахслари ўзларини ўзгартирмагунча, Аллоҳ бу жамиятни ўзгартирмайди”, дея марҳамат қилингандир (Раъд сураси 11)\nТоғутларнинг фожеаси шундаки, улар бундай ўйламайдилар.\nУлар ўз ажалларини кечиктириш учун миллиардларча пул тўплайдилар. Саддам ҳам, Муборак ҳам, Қаддофий ҳам шу йўлга бош урдилар. Давлат ҳаётининг ички ва ташқи аломатлари Парвардигор ваъда қилган Кун яқинлашаётганидан хабар бераётган бўлса-да, Ўзбекистон диктатори ҳам шу йўлдан бормоқда.\nБу тоғутлар бошидан тожи олинган дўстларини кўриб, “унинг ўзи лапашанг, мен унга ўхшаб душманим билан ади-бади айтиб ўтирмайман, ажалимнинг олдини оламан”, дея ўйлайди. У албатта “мана, Андижонни осонгина қонга ботирдим-ку, ғарб ҳам, шарқ ҳам мушугимни пишт дегани йўқ-ку», деган хаёлга ҳам боради. Боз устига, «супердавлатлар», мазлум халқ қўзғолон кўтармасин, дея унга меҳрибонлик билан ёрдам қўлини узатиб туришади.\nБундай мунофиқона сиёсат бугун тарихда кўрилмаган даражада анъанага айлангандир. Бу сиёсатни ғарблик макиавеллистлар «ҳаётий сиёсат» (realpolitik), дея атайдилар.\nБундай вазиятда мусулмон давлатлар ўзларининг мазлум биродарларини дунёнинг барча ҳудудларида қўллаб-қувватлашлари керак бўлади. Бундай ҳамкорлик эркинлик ва адолатнинг тикланиши учун зарурийдир.\nМусулмонларда иккиюзлилик — жуфт мезонлилик бўлмаслиги керак.\nЗотан, Пайғамғаримиз Муҳаммад саллолоҳу алайҳи вассалам бизга ягона мезон — Қуръон мезонини васият қилганлар.\nМусулмонлар «Қуръон фақатгина бир китобдир, ҳаёт эса бошқа нарсадир», деган сафсатадан воз кечишлари керак. Чунки бу сафсата уларни Шарқ мунофиқлари ва Ғарб макиавеллистларга яқинлаштиради холос.\nНаписал: Admin // Мақолалар, Ўзбекча // Сентябрь 25, 2011\n← Towards the day of Awakening Uyanış gününe doğru →\nОдин комментарий на “ОЙДИНЛИК КУНИГА ЯҚИНЛАШАРКАН”\nPingback: ОЙДИНЛИК КУНИГА ЯҚИНЛАШАРКАН


Қирғизистоннинг собиқ президенти Алмазбек Атамбоев 26 августгача ҳибсга олинди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n11:12 - Қирғизистоннинг собиқ президенти Алмазбек Атамбоев 26 августгача ҳибсга олинди\nҚирғизларнинг мухолифатчиларга яқинлиги билан танилган 24.kg Агентлигига асосланиб хабар берилишича, Алмазбек Атамбоев 26 августгача Миллий Хавфсизлик Давлат Қўмитаси (МХДҚ) тергов ҳибсхонасида сақланади. Унинг адвокати Сергей Слесарев ҳам айнан шуни айтмоқда.\nМаълум бўлишича, Бишкек шаҳар Первомайский тумани судьяси Адилбек Субанкулов МХДҚга чақирилиб, у ерда зудлик билан суд мажлиси ўтказган. Суд Атамбоевни 26 августгача ҳибсга олиш ҳақида ҳукм чиқарди. Шу вақтда тергов ишлари давом этади.\nАлмаз Атамбаевга бандит Азиз Батукаевни қонунга зид равишда озод қилиб юбориш айби қўйилмоқда.


Ваъда ваъдалигича қолмайдими? / ADOLAT ижтимоий-сиесий газетаси\nБироқ ҳамма жойда ҳам ишлар кўнгилдагидек, деб айтиш қийин. Айрим мансабдор шахсларнинг амалдаги қонунчиликка зид равишда депутатлар томонидан кўтарилган муаммоларга панжа орасидан қараш ҳоллари учрамоқда. Бу ўз-ўзидан қонунбузилиш ва муаммонинг янада катталашишига олиб келяпти.\nШу ўринда мисолларга мурожаат қилайлик. Избоскан туманида партиямиздан сайланган уч нафар депутат ҳокимият вакиллик органларида фаолият кўрсатмоқда. Улар партиямизнинг дастурий вазифалари ижросини таъминлаш, фуқароларнинг ҳуқуқий маданиятини юксалтириш ва қонунчилигимизга киритилган ўзгартишларни жамоатчиликка етказишга алоҳида эътибор қаратиб келмоқдалар. Бироқ уларнинг ҳам муаммолари бор.\nХалқ депутатлари Избоскан тумани Кенгаши депутати Донохон Ибрагимова сайлов округи ҳудудидаги ҳар бир муаммони ўз муаммоси, деб билади. Уни қийнаётган 2 та масала бор. “Бирлашган” МФЙдаги “Замон” кўчасида яшовчилар ичимлик суви муаммоси бўйича 2018 йилда унга мурожаат қилган эди. Депутат бу масалада масъул ташкилотларга чиқди. Қарангки, орадан бир йил ўтиб, яъни жорий йил бошида “Замон” кўчасига сув қувурлари етказилди.\nД.Ибрагимова сайловчилар ишончини оқлагандай бўлди. Аммо тўлиқ эмас. Чунки бошланган иш ҳамон якунига етмаяпти. Фуқаролар қувурларга қачон сув келишини кутиб яшамоқда.\n“Зарбдор” МФЙнинг “Қўшчинор” кўчасидаги хонадонларда яшовчи аҳолининг йўлларни асфальтлаш масаласида қилган арзи ҳам ҳавога учмоқда.Депутат сўровига жавоб битта: дастурга киритилди. Бироқ қачон? Бу саволга туман ободонлаштириш бошқармаси раҳбарлари аниқлик киритиши лозим.\nТумандаги 53-мактабгача таълим муассасасида 90 нафар кичкинтой тарбияланмоқда. МТМ биносининг таъмирталаблиги ота-оналарда эътироз уйғотмоқда. Халқ депутатлари вилоят Кенгаши депутати Зуҳра Комилова томонидан қилинган депутатлик сўрови ҳам натижа бермаяпти. Туман мактабгача таълим бўлими раҳбари Назирахон Қобулова бу масалада телефон орқали берган саволимизга 2021 йилда маҳаллий бюджет маблағлари ҳисобидан янгидан қурилади, дея қисқагина жавоб берди. Бунисига ҳам кўндик. Бироқ ваъда ваъдалигича қолмаса бўлди.\nХулоса қилиб айтганда, депутат сўрови бажарилиши шарт. Чунки унинг ортида халқнинг муаммоси, зарурати мавжуд.\nТаниқли тилшунос олим Рўзимбой Йўлдошев билан Урганч давлат университетида учрашдик....


Анклав ҳудудда жойлашган Шоҳимардон қишлоғида Шоҳимардон номли болалар оромгоҳнинг очилиши маҳаллий аҳоли учун қувончли воқеа бўлди.\n— 24 йил давомида фаолият юритмаган оромгоҳни қайтадан фаолият юритиши учун, аввало, катта меҳнат қилинди. Ҳудудда кенг кўламли ободонлаштириш ишлари олиб борилди. Мавжуд бинолар тўлиқ таъмирдан чиқарилди, — дейди Ўзбекистон соғлиқни сақлаш ходимлари касаба уюшмасининг Фарғона вилояти кенгаши раиси Шохидахон Каримова. — Шунингдек, ўғил-қизлар ўзлари қизиққан тўгаракларга қатнашиб, билимларини мустаҳкамлаши ва спорт билан шуғулланишлари мумкин. Қолаверса, оромгоҳда озодаликдан тортиб, озиқ-овқат маҳсулотларининг сифатига алоҳида эътибор қаратилган. Аҳамиятли томони оромгоҳга соғлиқни сақлаш ва таълим тизимида меҳнат қилаётган ишчи-ходимларнинг фарзандлари билан бирга, ҳудуддаги эҳтиёжманд, кам таъминланган, ижтимоий ҳимояга муҳтож оила фарзандлари дам олдирилади. Шу сабабли ҳам барча йўлланмалар бепул.\n7 Yan, 2021\n12-июнь –«Бутунжахон болалар меҳнатига қарши куни”\nСАМОЕ ДРАГОЦЕННОЕ В ЖИЗНИ\nАввалги Mahalliy hokimliklarning aholini ro‘yxatga olish sohasidagi vakolatlari


Медведев таклифи хавотирга асос берадими?\n06 декабр 2020, Тошкент вақти: 03:56\nТаҳлилчилар Россия президенти Дмитрий Медведевнинг Давлат Думасига тақдим этган "Мудофаа тўғрисида"ги қонунга ўзгартишлар лойиҳасида Ўзбекистон учун хатар кўрмаяптилар.\nРоссия президенти Дмитрий Медведев 10 август куни "Мудофаа тўғрисида"ги қонунга ўзгартишлар лойиҳасини Давлат Думаси муҳокамасига тақдим этди.\nЖорий қонун доирасида ҳам Грузия ҳудудига тап тортмай бостириб кирган Россиядан, Медведевнинг таклифи қабул қилингач, бошқа постсовет давлатлар, хусусан? Ўзбекистон учун таҳдид пайдо бўлмайдими?\nРоссия президентининг “Мудофаа тўғрисида”ги қонунга ўзгартишлар лойиҳаси тўғрисидаги хабар етиб келиши биланоқ мана шу савол туғилди.\nДмитрий Медведев Сочида - Давлат Думаси фракциялари етакчилари билан учрашувида Дума муҳокамасига тақдим этгани қонун лойиҳаси тўғрисида гапирар экан, “Бу ҳужжат (қонун лойиҳаси) Россия Қуролли Кучларидан Россиядан ташқарида фойдаланиш тўғрисида ва у бир йил олдин бўлиб ўтган воқеалар билан боғлиқ”, деди.\nПрезидент Медведев ўтган йил августида бўлиб ўтган Россия-Грузия урушини назарда тутмоқда.\nЎша воқеалардан сўнг кўплаб таҳлилчилар Россия армиясининг бошқа давлат ҳудудига бостириб кириши ғайриқонуний амалиёт бўлгани тўғрисида айтган эди.\n“Мудофаа тўғрисида”ги қонунга ўзгартишлар киритар экан, Россия президентининг ўзи ҳам ўша танқидлар асоссиз эмаслигини билвосита тан олди.\n“Коммерсантъ” газетасининг ёзишича, Россия Қуролли Кучларидан уч мақсадда фойдаланилади:\nРоссияга қарши ташқи агрессияни қайтаришда;\nмамлакат ҳудудининг дахлсизлигини ҳимоялашда;\nРоссиянинг халқаро мажбуриятларини бажаришда.\n“Мудофаа тўғрисида”ги қонунга ўзгартишлар киритилгач эса Россия Армиясидан Россиянинг бошқа давлатлардаги қуролли кучларига қилинган ҳужумни қайтариш; бошқа бир давлатга қилинган ҳужумнинг олдини олиш ёки қайтариш; Россия фуқароларини чет элларда ҳимоя қилиш; денгиз ва океанларда қароқчиларга қарши курашиш учун фойдаланилади.\nДемак, рус аскарининг милтиғини кўтариб, салом-паломсиз истаган давлатига кириб боравериши учун қонуний асослар яратилмоқда.\nЎтган йилги бир ҳафталик Россия – Грузия уруши эса милтиқ кўтарган рус аскарининг яқин қўшнилари ҳудудига кирмаслигига кафолат йўқлигини кўрсатиб қўйди.\nБас шундай экан, “Мудофаа тўғрисида”ги қонунга киритилажак ўзгартишлар Ўзбекистоннинг хавфсизлиги ва суверенлигига таҳдид пайдо қилмайдими?\nБу саволнинг пайдо бўлишига Қирғизистоннинг жанубида Россиянинг ҳарбий базасини очиш тўғрисида Москва билан Бишкек келишиб олганию бу режага Тошкентнинг кескин қарши чиққани ҳам асосдир.\nТошкентлик сиёсатшунос Фарҳод Толибов Озодлик саволларига жавоб берар экан, “Бир қарашда бундай қарор, яъни Россиянинг ҳарбий қўшинлари Россиянинг ҳудудидан ташқарида қўлланилиши мумкин, чунки хорижда Россияга тегишли объектлар бор ва улар ҳимоя қилиниши керак, деб айтилиши тушунса бўладигандек туюлади”¸ дейди.\nЛекин, сиёсатшунос фикрича, шу ўринда бошқа бир савол туғилади:\n- Қўшимча бир савол туғиладики¸ Россиянинг объектлари қаерда бўлмасин кеча қурилган эмас. Бу объектларга жиддий таҳдид бўлган мисоллар ëки уларга ҳужум қилинган ҳолатлар бормики¸ Россияни мана шундай чора кўришга ундаган бўлсин. Мен билмадим. Мен бундай мисолларни эслай олмайман.\nОзодлик: Шундан келиб чиқадиган савол - нима учун айнан шу кунларда шу тўғрида қарор қабул қилаяпти?\n- Биз охирги даврларда шуни кузатаяпмизки¸ Россиянинг ташқи сиëсатида¸ унга кўра¸ Россия собиқ совет макони ҳудудлари Россиянинг таъсиридан узоқлашаяпти, деб тахмин қилаяпти ва шундан хавотирда¸ деди Фарҳод Толибов.\nУнинг айтишича, бугунги Россия элитаси орасида ана ўшандай хавотирлардан келиб чиқиб сиёсат юритаётганларнинг қўли баланддир.\nМосквалик сиёсатшунос Санобар Шерматова эса янги қонун лойиҳасидан чўчишга ҳожат йўқлигини айтади.\n-Янги қонун лойиҳаси МДҲ мамлакатлари, шу жумладан, Ўзбекистон учун таҳдид, деб ўйламайман. Грузияни эслаб қўрқавермаслик керак, чунки у билан боғлиқ можаро уникал ҳодиса бўлган эди, деди Санобар Шерматова.\nСиёсатшуноснинг айтишича, Ўзбекистоннинг Россия сиёсатида, Қирғизистонда очилиши кутилаётган Россия базаси билан боғлиқ дипломатик зиддиятлар бўлаётганига қарамай, ўз муҳим ўрни бор, қолаверса, ҳарбий база учун жой танлашда Ўзбекистоннинг фикри инобатга олинажаги тўғрисида Москва баёнот берди.\nТошкентлик сиёсатшунос Фарҳод Толибов ҳам Ўзбекистонда Россиянинг ҳарбий объектлари йўқлиги сабабли бу мамлакатдан ҳарбий таҳдид йўқ, дейиш мумкин, деган фикрни билдирди.


Эшик қолиб "тешик"дан Ўзбекистонга олиб кирилган 607 миллион сўмлик телефонлар мусодара бўлди\n19 Февраль 2018 16:29 1211\nЎзбекистон ва Қирғизистон ўртасида алоқаларнинг кенгайгани, борди-келдининг осонлашганига қарамай, чегара пунктлари қолиб “айланма йўллар”ни танлайдиган “шоввозлар” ҳали ҳамон учрамоқда. Ия, сабаби нима чегара назорат пунктидан 5-10 дақиқада ўтса бўладиган пайтда, бунақа йўл қидиришнинг десангиз, жавоб оддий: Балои нафс!\nНаманган вилоятида яшовчи Сайдамат Мелиев (Исми шарифини атайин ўзгартирдик, расмий нашрлардан ўрнак олиб эмас, яқинлари унинг нафси учун бировларнинг танқид нишонига айланмасин деб) қўшни Қирғизистондан ўзига ўхшаган танишларни орттирди. Бу ҳамтовоқлар уни жиноят кўчасига тортганда, айнан ўша нафсига қурбон бўлганлиги сабабли рози бўлди. Режа жуда “пухтадек” эди: Қирғизистондан Ўзбекистон ҳудудига ноқонуний йўллар билан, бож тўламасдан товар олиб кириш! Олдин ҳам бир неча бор чегарани ноқонуний равишда бузиб ўтиб юрган Мелиев, бу ишнинг қалтислигини англаган ва “инобатга олган” ҳолда, ўзи қолиб, икки вояга етмаган ўспиринни бу ишга ёллади. Йигитчалар Қирғизистонга айланма йўл билан ўтиб, отларга юкланган юкни ўтмишдаги карвондек тоғлар ора Ўзбекистонга олиб кираётганда уларни қарши олган чегарачилар бундай “буюк режа”нинг кутилмаган иштирокчиларига айланишди. Бундан саросимага тушган икки “шоввоз” юкларни ҳам ташлаб қочиб қолишди...\nҚинғир ишнинг қийиғи чиқишига қирқ йил керак бўлмади. Ўтказилган суриштирувлар натижасида Сайдамат Мелиевнинг “тижорат плани” ўртага чиқди. Ўтказилган судда иштирок этган мухбирнинг айтишича, ўз айбига иқрорлигини билдирган Мелиев, тижоратни энди қонуний равишда қилишини айтиб, суддан енгиллик сўради. “Карвончи” йигитчалар ташлаб қочган юк – нақ 607 миллион 135 минг сўмлик телефонлар ҳамда газламалару, тамаки маҳсулотлари ашёвий далил сифатида суд ишига тиркалди. Тамаки маҳсулотлари йўқ қилинди, қолган асосий қисм давлат ҳисобига мусодара қилинди. Мелиевнинг ўзига 6 йил 6 ой озодликдан маҳрум қилиш жазоси белгиланди.\nМени нафсим балодир, қамоқларга солодур деяпти энди Мелиев...\nИталияда бутунбошли меҳмонхона қор остида қолиб кетмоқда\n2017-01-19 10:54:19 1045\n2016-12-29 11:13:19 11006\n2016-12-29 18:10:05 1845\n2017-03-10 14:36:00 4321\n2016-12-31 14:41:40 1916\nБожхонада 16,5 миллиардлик товар-моддий бойликлар мусодара қилинди\n2017-04-26 01:28:06 1692


Бозорчилар учун янги ижара нархлари тасдиқланди\nБозор маъмуриятида ишлаш эсктидан "мойли" жой ҳисобланиб келган.\nЎзбекистондаги бозорлар ва савдо комплексларининг йиғимлар, ижара тўлови меъёрлари тасдиқланди. Ўзбекистон Молия вазирлигининг қарорига кўра, бу йиғимлар бозор ва савдо комплекслари маъмурияти томонидан йиғилади. Бироқ бозорларда савдо қилувчи одамларнинг айтишларича, ҳар кунлик йиғимларнинг асосий қисми бозорқўмлар чўнтагига тушади.\nNorma.uz Интернет сайтининг маълум қилишича, янги тартибга кўра, Тошкент бозорларида нон билан савдо қилувчи шахс ҳар куни паттачига 2200 сўм, вилоят марказларида 1600 сўм ва туман марказларида камида 900 сўм тўлашлари шарт.\nТарози ижараси кунига 1100 сўмни, махсус кийим ижараси эса 400 сўмни ташкил қилади. Пойтахт бозорларидаги совутгичларда бир яшчик ёки бир қоп маҳсулотни сақлаш учун 1700 сўмдан йиғим олинади.\nБозорлардаги савдо нуқталаридан олинадиган патта пули бозор инфраструктурасини яхшилашга ва бюджетга даромад қилиниши айтилади.\nБироқ, Янгийўл шаҳридаги бозорда нон сотиш билан шуғулланадиган якка тартибдаги тадбиркор Дилором опанинг айтишича бозорқўмлар ижара тўловларини Молия вазирлигининг ҳар йили тасдиқлайдиган қарори асосида эмас, ўзларининг хоҳиши бўйича жорий этадилар.\nБу тадбиркорга кўра, айни пайтда ўзи савдо қиладиган бозордаги ижара нархлари пойтахт бозорларидагидан ҳам юқори:\n- Бозорда нон сотаман. Ҳар куни паттачилар келиб 2500 сўмдан патта пули олади. Биз ўзи бу паттанинг асл нархи қанча эканини ҳам билмаймиз. Бутун бозор тўлаб турганда биз ҳам тўлаймизда. Агар патта қиммат деб айтадиган бўлсангиз, сизга тескари бўлиб олишади. Ҳар ким ўз жойини йўқотиб қўйишдан қўрқади. Чунки бозорда савдогарлар ўртасида рақобат катта,- дейди Дилором опа.\nТошкентнинг Юнусобод деҳқон бозорида савдо қилувчи Ботиржоннинг сўзларига кўра, патта нархлари жуда баланд эмас. Бироқ, дейди Ботиржон, ҳар кунлик ижара йиғимларининг асосий қисми давлат ғазнасига эмас, бозор маъмурлари чўнтакларига тушади:\n- Патталардан тушадиган пуллар бору, ярмидан кўпи чапга кетади. Бизнинг тахминимизча бир 30 фоиз тушум бюджетга ўтса керак. Қолгани бозорқўм бор, солиқчилар бор, мелиса бор, хуллас чўнтакларга бўлинади,- дейди Ботиржон.\nОлинган патта пуллари касса аппарати орқали ўтади, бу ҳолатда пулни яшириб бўлмайдику, деган саволимизга Ботиржон кулиб бундай жавоб берди:\n- Касса аппарати борку, уни орқага айлантириш иложи бор. Махсус одамлари бор. Кечқурун савдодан кейин келишиб касса аппаратини орқага айлантириб беришади. Яъни бюджетга қанча кетиши керак, бу ёқда қанча қолиши керак, бу бозорқўмнинг ихтиёридаги нарса ва бунга ажабланмаслик керак,- дейди якка тартибдаги тадбиркор Ботиржон.\nОзодлик тадбирокрларнинг бу иддаоларига муносабат олиш учун Тошкентдаги Олой деҳқон бозори маъмурияти билан боғланди. Ўзини бозор маъмурияти директори деб таништирган Жамолиддин аканинг айтишича, бозорда бундай нарсалар бўлмаган ва ҳеч қачон бўлмайди ҳам. Бозорқўм барча тушумлар бир тийини ҳам қолмасдан давлат ғазнасига топширилишини таъкидлади.


Тожик-қирғиз можароси: яраланган ва қурбонлар сони қанчага етди? | Qalampir.uz\nТожик-қирғиз можароси: яраланган ва қурбонлар сони қанчага етди?\nОлам\t29 Апрель 23:10 12802\nХабарингиз бор, сўнгги пайтларда Қирғизистон ва Тожикистон чегара ҳудудида кескинлик пайдо бўлди. Кейинчалик бу можаро аҳоли ўртасидаги тошбўрондан икки мамлакат ҳарбийларининг тўқнашувига уланиб кетди.\nҲозирда вазият расмийлар томонидан назоратга олинди. Қирғизистон ва Тожикистон Ташқи ишлар вазирлари ўқ узишни тўхтатиш бўйича келишувга эришди.\nБироқ юқорида қайд этилганидек вазиятга ҳарбийларнинг аралашуви ушбу можарода қон тўкилишига олиб келди. Оқибатда Қирғизистон томонидан 46 киши жабрланди.\nҚирғизистон Соғлиқни сақлаш ва ижтимоий ривожланиш вазирлигига кўра, ҳодиса оқибатида яраланганлардан бири амбулатория шароитида даволанмоқда, яна бири вафот этган.\n“Яраланган ва танасининг турли қисмларидан шикастланган жабрдийдаларнинг қолган қисми Боткен вилояти соғлиқни сақлаш ташкилотларига ётқизилган”, дейилади вазирлик хабарида.\nУшбу тўқнашув оқибатида Тожикистоннинг Исфара шаҳри ҳокими Баҳовуддин Баҳодурзода елкасидан яраланган.\n“Унинг аҳволи барқарор деб баҳоланмоқда, хавотирга ўрин йўқ”, дейилади манба хабарида.\nИсфара шаҳар ҳокимлиги маъмуриятига кўра, тожик томонидан 31 киши яраланган ва уч киши ҳалок бўлган.\n19 Сентябрь 11:57 29806\n19 Сентябрь 18:13 29769\n20 Сентябрь 13:55 28584\n20 Сентябрь 18:17 26994


“ЎЗБЕКИНО”ДА ЯНГИ ТАЙИНЛОВЛАР\nЎзбекистонда хизмат кўрсатган артист, “Дўстлик” ордени соҳиби Матёқуб Матчанов Ўзбекистон Киноарбоблари ижодий уюшмаси раиси лавозимига тайинланди. Бу ҳақда «Ўзбеккино» Миллий агентлиги расмий сайти хабар берди.\nМаълумки, Ўзбекистон Республикаси Президентининг 2017 йил 7 августдаги “Миллий кинематографияни янада ривожлантириш чора-тадбирлари тўғрисида”ги ПҚ-3176-сонли қарорига асосан Ўзбекистон Киноарбоблар ижодий уюшмаси қайта ташкил этилган эди. Вазирлар Маҳкамасининг 2017 йил 28 декабрдаги 1030-сонли қарорига асосан Ўзбекистон Киноарбоблар ижодий уюшмаси устави тасдиқланди.\nШунингдек, “Ўзбекино” Миллий агентлигидан маълум қилишларича, Ўзбекистонда хизмат кўрсатган артист Обид Агзамович Асомов «Мультипликацион фильмлар студияси» ДУК директори лавозимига тайинланган.\nЭслатиб ўтамиз, Ўзбекистон Республикаси Президентининг 2017 йил 7 августдаги «Миллий кинематографияни янада ривожлантириш чора-тадбирлари тўғрисида»ги ПҚ 3176- сонли ҳамда Вазирлар Маҳкамасининг 2017 йил 28 декабрдаги «Ўзбеккино» Миллий агентлиги фаолиятини ташкил этиш бўйича қўшимча чора-тадбирлар тўғрисидаги 1030-сонли қарорларига асосан «Мультипликацион фильмлар студияси» ДУК ташкил этилганди.


Humo Arena’да бўлиб ўтадиган катта бокс оқшоми чипталари нархи маълум — Sof.uz\n22.03 22:44 2395 Спорт\nУнда бир қатор ўзбекистонлик машҳур боксчилар профессионал рингдаги навбатдаги жангини ўтказади. Мусобақанинг асосий жанги иккинчи ярим енгил вазн (-55,34 кг) тоифасида WBA ва IBF камарлари соҳиби Муроджон Аҳмадалиев (7-0, 6 КО) ва япониялик Рёсуке Иваса (27-3, 17 КО) иштирокида бўлиб ўтади.\n3 апрель куни соат 18:00 бошланадиган бокс кечасининг чипталари iTicket.uz сайтида сотувга чиқди. Энг арзон чипталар нархи 50 минг сўмни ташкил қилади. Нархлар 550 минг сўмга қадар ошиб боради.


Kutubxona - Safar Kokilov. Alamingizdan chiqmoqchimisiz «tez yordam»ni chaqiring (hajviya) / Kiril\nSiz shu sahifadasiz: Safar Kokilov. Alamingizdan chiqmoqchimisiz «tez yordam»ni chaqiring (hajviya) / Kiril\nАсар номи Аламингиздан чиқмоқчимисиз, «тез ёрдам»ни чақиринг (ҳажвия)\nАламингиздан чиқмоқчимисиз, «тез ёрдам»ни чақиринг (ҳажвия)\nЙўғ-э дейсизми? Ҳа, деяверинг. Мен бир нарсани билмасам айтмайман. Мана, дейлик сиз туманнинг бош архитекторисиз, ёки дейлик, истеъмолчиларни ҳимоя қилувчи аллақандай уюшма раисисиз. Бу дунёда кутилмаганда ҳар нарса бўлиши мумкин. Дейлик, сиз лойиҳасини чизган иморатингиз бир тийинга қиммат эканлиги аниқ бўлиб қолди. Харидори йўқ. Ёки бўлмасам сиз кимнидир ҳимоя қилмоқчийдингиз. Ўзингиз чув тушиб, пора билан қўлга тушиб қолдингиз. Хуллас шунга ўхшаган гаплар бўлади-ю, сиз хижолатга қоласиз. Бунинг устида уйга келсангиз, хотинчангиз негадир ноз-фироқ қилиб, олдингизга тезроқ чой-нон опкелмади. Табиийки, бироз қаттиқ –қуруқ гаплардан айтишингизга тўғри келди, дейлик, бир тарсаки –ю бир тепки билан ҳам сийладингиз. Шу пайт хотинчангиз «раҳмат» дейиш ўрнига таппа ташлаб, «вой юрагим, нафасим қисяпти, ўламан...» деб қолса бўладими.\nАхир аламингиз келадими бунақа кутилмаган ишларга. Келади. Хўш, энди нима қилиш керак? Мен сизга айтсам, жоним ошнам, ўйлаб ўтирмай дарров «Тез ёрдам» чақиринг. Ҳа, ҳа, дарров нол учга қўнғироқ қилинг. Уёқдан кимдир, «Алло, Тез ёрдам эшитади» дейди бемалол овозда. Сиз аламингиздан ёрилиб ўлай деяпсиз-у, уёқда эса кимдир бемалол ... Шунда ҳе йўқ, бе йўқ, «Ҳе сени туққан... деб бирданига бақира кетинг. Оғзингизга келган гапни қайтармай сўкинг, сўкинг. Қалай, анча енгил тортингизми? Энди «Қаерга юборайлик, ким касал, ёши нечада», деб сўрашлари табиий. Сиз айтманг, керак бўлса ўзлари излаб топсин. Сиз сўкинг. Ҳар қанча сўксангиз ҳам улар чидайди, мажбур чидашга. Чунки қасам ичганда «беморга беминнат хизмат қиламиз, қўпол муомала қилмаймиз» деб. Биров ярим қасамхўрлари бўлса, сизни ҳам қайтариб сўкиши, ёки «ҳе тарбия берган падарингга лаънат» дейиши мумкин. Лекин бу камдан-кам бўлади ва ундайларга сиз янада баттарроқ юқоридан келасиз, яъни «мени сўкдинг-а, ана энди энангни учқўрғондан кўрсатаман, эртага прокурорга бораман, ишдан ҳайдатаман» деб сўкишингизга асос бор. Ана шунда аламингиздан анча чиқасиз. Анча енгил тортасиз. Менга ишонаверинг. Хўш, яна аламингиз келаяптими? Чақиринг, тез ёрдамни. Кимга чақираётганингизни сўраса айтманг, фақат «тез бўл» деяверинг. Қаерга юборайлик деса ҳам айтманг ва «тез келасанларми, йўқми, ҳозир бориб сўяман, ёраман» деб бақираверинг. Касал ёш болами, катта кишими, қандай духтур юборайлик деса ҳам айтманг. Бор овозда бақираверинг. Турубкани қўймасдан, «юбордингми, юбордингми, нега келмаяпти, бир соат бўлдику чақирганимга, қани машинанг» деб урра сўкаверинг, сўкаверинг, сўкаверинг. Қарабсизки, анча аламингиздан тушиб қолибсиз. Шундаям бўлмаса , тез ёрдам докторлари ўйингизга бир амаллаб келгандан сўнг, яна бақиринг. Эшик олдида икки қўлингизни белингизга тираб «нега кеч келасанлар, касал ўлиб бўлганидан сўнг келасанларми, сенлар тошбақа, харомхўрлар, мол духтурсанлар» деб авра-астарини ағдариб сўкинг. Беморнинг олдига киришга қўйманг. Сиз учун бу зарур эмас-ку.\nАгар духтур гап қайтарадиган бўлса, бир уриб қалпоғини учириб юборинг. Айтиб қўяй, фақат қалпоғини. Асло ҳаддан ошиб, духтурларни уриб майиб қилиб қўйманг. «Хизмат вазифасини бажараётганда ҳужум қилган» деб ўзингизни судга бериши мумкин. Шунинг учун қанча аламингиз бўлса, фақат оғиз билан олинг. Тил бесуяк, сўкинганингиз эса ҳавога учади, кетади. Зато аламингиздан чиқасиз-да .\nБиласизми, кўплар аламидан чиқиш учун тез ёрдамни ёлғондан ҳам чақиришади. Сўнг улар келиб, беморни излаб, кўчадан уёққа, буёққа сарсон бўлганини кўриб ҳам роса маза қилса бўлар экан-эй. Ишонмасангиз сиз ҳам ёлғон чақириқ бериб кўринг. Бир духтур, бир фелдшер ва ҳайдовчи «тез ёрдам» машинасида сиз берган ёлғон манзилни сарсон бўлиб излаб юрганда уларни қаердадир ҳақиқий бемор жон талашиб кутаётгани-ю, унинг сизга ўхшаган оғайнилари «нега кеч келасан» деб духтурларнинг гирибонидан олишини бир кўз олдингизга келтирсангиз, оҳ, оҳ қандай маза қиласиз-а...\nҚалай, аламингиздан чиқай деяпсизми? Бўш келманг. Чақиринг, чақиринг, нол учга қўнғироқ қилинг. Навбатчи бошқарувчи гўшакни кўтарганданоқ тутиб сўкинг, бақиринг, бақираверинг, бор овозда бақиринг, томоғингиз қуриб қолса сув ичиб олинг. Тағин совуқ сув ичманг, томоқни шамоллатиб қўясиз. Илмилиқ чойдан хўплаб-хўплаб бақиринг. То алламингиздан чиққунча, ҳовурингиздан тушгунча тинмай бақириб сўкаверинг. Ҳа бўлинг, бўлинг, қўрқмай чақираверинг. Келиш келмаслигининг сизга қизиғи йўқ-ку. Энг асосийси, сиз аламингиздан чиқишингиз керак. Демак, «Тез ёрдам» хизмати сизга хизмат қилишга тайёр, нол учга қўнғироқ қилинг. Аламингиздан чиқиб сал енгил тортингизми? Улар бунақасига ҳам, унақасига ҳам сизга хизмат кўрсатаберади. Аламингиздан чиққан бўлсангиз биз хурсандмиз. Яна хизмат бўлса, марҳамат. А? ! Ўт ўчирувчиларни чақириб, аламимдан чиқсам бўладими дейсизми? Ҳа энди бу бошқа мавзу. Бу ҳақда кейин...\nҲозирча «тез ёрдам» хизматидан фойдаланиб туришингизни маслаҳат бераман. Хизмат бепул ва беминнат. Фақат томоққа эҳтиёт бўлинг. Қуриб-қақраб қолса, асло совуқ сув ича кўрманг. Худо кўрсатмасин, томоғингиз оғриб қолса, кейин қаерингиз билан бақириб, сўкинасиз...\n"http://www.kutubxona.com/wiki/index.php?title=Safar_Kokilov._Alamingizdan_chiqmoqchimisiz_«tez_yordam»ni_chaqiring_(hajviya)_/_Kiril&oldid=5293" dan olindi


ЎзА - ОБ-ҲАВО: эртага юртимизда қандай ҳарорат кузатилади?\nОБ-ҲАВО: эртага юртимизда қандай ҳарорат кузатилади?\nРеспублика Гидрометеорология маркази хабар беришича, 15 февраль куни Тошкентда ҳаво ўзгариб туради, вақти-вақти билан ёмғир ёғади, кечқурун қорга айланиши мумкин. Шарқдан эсаётган шамол йўналишини ўзгартириб, ғарбдан секундига 5-10 метр тезликда эса бошлайди. Шамолнинг тезлиги кучайиб, секундига 12-17 метрга етиши мумкин. Кечаси 3-5 даража илиқ, кундузи 6-8 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, кечаси ва эрталаб айрим жойларда ёғингарчилик бўлиши мумкин (ёмғир, қор). Айрим жойларда туман тушади. Ғарбдан секундига 7-12 метр тезликда шамол эсади, шамолнинг тезлиги кучайиб, секундига 15-20 метрга етиши мумкин. Кечаси 0-5 даража совуқ, кундузи 2-7 даража илиқ бўлади.\nБухоро ва Навоий вилоятларида ҳаво ўзгариб туради, кечаси ва эрталаб айрим жойларда ёғингарчилик бўлиши мумкин (ёмғир, қор). Айрим жойларда туман тушади. Ғарбдан секундига 7-12 метр тезликда шамол эсади. Шамолнинг тезлиги кучайиб, секундига 15-20 метрга етиши мумкин. Кечаси ва кундузи 2-7 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда ёғингарчилик бўлиши мумкин (ёмғир, қор). Айрим жойларда туман тушади. Ғарбдан секундига 7-12 метр тезликда шамол эсади. Шамолнинг тезлиги кучайиб, секундига 15-20 метрга етиши мумкин. Кечаси 0-5 даража илиқ, кундузи 3-8 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, айрим жойларда ёмғир ёғади. Айрим жойларда туман тушади. Ғарбдан секундига 7-12 метр тезликда шамол эсади. Шамолнинг тезлиги кучайиб, секундига 15-20 метрга етиши мумкин. Кечаси 2-7 даража илиқ, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Айрим жойларда туман тушади. Шарқдан секундига 5-10 метр тезликда шамол эсади. Кечаси 2 даража совуқ, 3 даража илиқ, кундузи 3-8 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлади, кучли ёғингарчилик кутилмоқда. Айрим жойларда туман тушади. Ғарбдан секундига 7-12 метр тезликда шамол эсади. Шамолнинг тезлиги кучайиб, секундига 15-20 метрга етиши мумкин. Кечаси ва кундузи 3 даража совуқ, 2 даража илиқ бўлади.


АҚШнинг Халқаро тараққиёт агентлиги (USAID) Ўзбекистон Республикаси Инновацион соғлиқни сақлаш миллий палатаси билан ҳамкорликда тиббиёт ходимлари учун COVID-19 билан касалланган интенсив терапияга ва ўпкани сунъий вентиляциясига муҳтож оғир беморларни даволашни такомиллаштириш бўйича онлайн-тренинг ташкиллаштирди. Мазкур тренинг USAIDнинг Ўзбекистондаги «COVID-19га қарши курашда Соғлиқни сақлаш тизимининг барқарорлигини мустаҳкамлаш» лойиҳаси доирасида амалга оширилди.\nВебинар давомида тиббиёт ходимлари Zoll сунъий нафас олдириш ускунасидан қандай фойдаланиш ва COVID-19 билан касалланган оғир беморлар учун кислород терапияси тамойилларини ўргандилар. Шунингдек, Zoll аппаратида ишлайдиган интенсив терапия бўйича халқаро экспертлар ва миллий маслаҳатчилар респиратор ёрдамни таъминлаш, ҳамда COVID-19 билан касалланган оғир беморлар учун ўпкани сунъий вентиляция усули ва режими бўйича ўзларининг тажрибалари ва илғор амалиёт билан бўлишдилар.\n«Шифокорларимиз ўпкани сунъий сунъий нафас олдириш аппаратидан фойдаланишнинг энг янги усулларини ўрганяптилар. Бу эса коронавирус туфайли келиб чиққан оғир пневмония билан касалланган беморларни даволаш учун жуда муҳим», — деди Инновацоин соғлиқни сақлаш миллий палатаси раиси Ровшан Изамов. «Мамлакатимиз соғлиқни сақлаш тизимида дунёнинг энг яхши амалиётини жорий этиш — Миллий палатанинг вазифаларидан бири. Биз ушбу соҳадаги USAIDнинг ёрдамини юқори баҳолаймиз», — деб қўшиб қўйди у.\n2020 йил кузида АҚШ ҳукуматининг Ўзбекистонни COVID-19га қарши курашда қўллаб-қувватлаш хамкорлик доирасида USAID Соғлиқни сақлаш вазирлигига 200 та сунъий нафас олдириш ускунаси ва унда қўлланиладиган воситаларни бепул топширди. USAID шунингдек мазкур аппаратдан фойдаланишнинг биринчи йили давомида кафолатли жорий хизмат кўрсатишни таъминлаш учун тиббиёт ходимларини ўқитишга ёрдам бермоқда. Бундан кўзда тутилган мақсад – беморларга тиббий ёрдам кўрсатиш сифатини яхшилаш учун ушбу ускунадан фойдаланишдаги хавфсизликни таъминлашдир.


Турклар илк бор умумхалқ сайлови орқали президент сайлайди\n05 декабр 2020, Тошкент вақти: 23:46\n10 август куни Туркияда бўлиб ўтадиган президентлик сайловида Туркиянинг амалдаги Бош вазири Режап Таййип Эрдўғон ва яна икки номзод беллашади. Сўнгги ойларда Эрдўғон Туркияда коррупция даъволари билан боғлиқ бир қатор можаролар марказида қолганига қарамай сайловда ғолиб чиқиши башорат қилинмоқда.\nЯкшанба куни туркияликлар мамлакат тарихида илк бор умумхалқ сайловиида президент сайлаш учун овоз беришади.\nТуркия Республикаси ташкил топган 1923 йилдан буён мамлакатда президентлар фақат парламент орқали сайлаб келинган.\nКузатувчилар якшанба кунги сайловда Туркиянинг амалдаги бош вазири Режап Таййип Эрдўғон ғолиб чиқишини башорат қилмоқда.\nУч муддат бош вазир бўлган Эрдўғон ўзи етакчилик қилаётган исломий илдизларга эга "Адолат ва тикланиш" партияси қоидаларига мувофиқ лавозимини тарк этиши керак ва у ортиқ бош вазирликка даъвогарлик қилолмайди.\nРежап Таййип Эрдўғон сайлов орқали президентлик курсисига интилмоқда. У агар сайловда ғолиб чиқса, президентлик ваколатларини кенгайтириш ниятини ҳам яширмаган.\nЭрдўғон сайловда ғолиб чиққани тақдирда Туркияда Қўшма Штатлардаги каби кўпроқ ваколатга эга президентлик бошқарувини жорий этажагини айтган.\nПрезидентлик сайловида Режап Таййип Эрдўғон билан бирга яна икки номзод беллашади.\n71 ёшли Акмалиддин Иҳсонўғли шу номзодларнинг бири.\nИҳсонўғлининг номзоди Туркия парламентидаги асосий мухолиф партиялари номидан илгари сурилган.\nОлим ва кекса турк дипломати Иҳсонўғли сиёсий майдонда унча танилмаган.\nОлим ва кекса турк дипломати Иҳсонўғли сиёсий майдонда унча танилмаган. Мўътадил қарашдаги сиёсатчи Туркиядаги ёш, либерал қатлам вакиллари дастагини қозонишга уринмоқда.\nТуркия президентлигига даъвогарлик қилаётган яна бир номзод Салоҳиддин Демиртошдир. 41 ёшли курд Демиртош Туркиядаги Халқ Демократик партиясининг сўл қанотига етакчилик қилади.\n41 ёшли курд Демиртош Туркиядаги Халқ Демократик партиясининг сўл қанотига етакчилик қилади.\nУ Туркиядаги сўлчилар дастагини қозонишга уринмоқда.\nТуркияда ўтказилган ижтимоий сўров натижалари 10 август кунги сайловда Режап Таййип Эрдўғон сайловчиларнинг 55 фоиз, Акмалиддин Иҳсонўғли эса 40 фоиз овозини қозонишини кўрсатмоқда.\nАгар номзодларнинг ҳеч бири 50 фоиздан кўп овоз қозонмаса, мамлакатда 24 август куни сайловларнинг иккинчи давраси ўтказилади.\nУнда энг кўп овоз олган икки номзод беллашади. Туркияда 55 миллион одам сайловда овоз бериш ҳуқуқига эгадир.\nСўнгги ойларда Эрдўғон Туркияда коррупция даъволари билан боғлиқ бир қатор можаролар марказида қолганига қарамай унинг аҳоли орасида обрўси ҳали ҳам катта.\nТуркия Бош вазири Эрдўғоннинг ўз ўғли Билол билан уйда сақланаëтган бир неча ўнлаб миллион нақд еврони қандай қилиб яшириш ҳақидаги телефон суҳбати экани иддао этилаëтган аудиоëзувлар Интернетда февраль ойида пайдо бўлди.\nЭрдўғон мухолифлари норозилик намойиши ўтказмоқда.\nЭрдўғон тарафдорлари коррупция даъволарига қарамай, айнан унинг иқтидордаги даврида мамлакат иқтисодий юксалганини айтишади.Телефон суҳбатида Эрдўғон гўёки ўғли Билол билан йирик миқдордаги пулларни қаерга яширишни муҳокама қилди.\nБу аудиоëзувларни монтаж ва тажовуз деб атаëтган Эрдўғон¸ уни президентлик сайлови арафасида ўз ҳукуматига қарши уюштирилган фитнанинг бир қисми деб баҳолади.\nЭрдўғон танқидчилари эса уни мамлакатда яккахокимликни қарор топтиришга интилаётганини таъкидлашади.\nАгар Эрдўғон президентлик сайловида ғолиб чиқса, у Мустафо Камол Отатурк асос солган Туркия тарихида энг кўп иқтидорда турган ҳукмдор бўлади.\nЭрдўғон мамлакат Конституциясига мувофиқ икки марта беш йиллик муддатга президентликка сайланиши мумкин.


Пятница, 24 Март 2017 00:00\tАлқама ибн Қайс\tАлқама раҳматуллоҳи алайҳининг тўлиқ исми: Абу Шибл Алқама ибн Қайс Ибн Абдуллоҳ ибн Молик Нахаий Куфийдир. У зот Пайғамбаримиз соллаллоҳу алайҳи васалламнинг ҳаётлик вақтларида еттинчи асрда туғилган. Шу билан бирга у зотга Пайғамбаримиз соллаллоҳу алайҳи васалламни кўришлик насиб қилмаган.\nАбдус Сомад Абдул Босит тайёрлади\tБўлим\nПятница, 24 Март 2017 00:00\tМуҳаммад ибн Сийрин\tАбу Бакр Муҳаммад ибн Сийрин раҳматуллоҳи алайҳи Усмон ибн Аффон розияллоҳу анҳунинг халифалик замонида Басрада ҳижрий 653 йили туғилганлар. У зот улуғ тобиъин, тафсир, ҳадис, фиқҳ ва туш таъбирларида имом эдилар. Зуҳд, тақво, парҳезкорлик ва ота онага яхшилик қилишда пешқадам эдилар.\nПятница, 24 Март 2017 00:00\tКитоб – энг яқин ҳамроҳ\tКитоб – инсоннинг эркин фикрлаши, дунёқарашининг кенгайиши, ақлан етук бўлиши, маънавиятининг шаклланишида асосий ўрин тутади. Китоб ўқиган инсоннинг ақли чархланиб, маънавияти бойиб етуклик сари илдамлайверади. Китоб мутолаасидан йироқ инсонлар маънавий қашшоқликка юз тутадилар.\nК.Маҳкамов, ТИИ Ахборот-ресурс маркази мудири\tБўлим\nПятница, 24 Март 2017 00:00\tНаврўз айёмининг файзи\tНаврўзи олам мазмуни янги кун, янги фасл, янги йил ёки халқ тилида йил аввали деган маъноларни ифода этади. Аслида Наврўз қайси ном билан аталмасин, у миллатнинг улуғ куни, янгиланиш, покланиш, яшариш, юксалиш байрами деб қаралгани маъқул. У – кун билан тун тенг бўлган кун. Тарихда йил тақвими, яъни фасллар алмашинувини қутблар орқали билиш кишилар ҳаёт тарзидан салмоқли ўрин олган. Чунки аждодларимиз ой, юлдуз, қуёш каби осмон жисмларидаги ўзгаришларни кузатиб, улар тўғрисида муайян билимларни ўзлаштирганлар. Кейин эса юмушларини ана шу хисоб-китобга қараб режалаштирган.\nФурқат ЖУМАЕВ, Қарши шаҳаридаги “Қум қишлоқ” жоме масжиди имом-хатиби\tБўлим\nПятница, 24 Март 2017 00:00\tМаккадан Мадинага тез юрар поезд қатнайди\tИкки муқаддас даргоҳ – Макка ва Мадинани туташтирувчи юқори тезликда ҳаракатланишга мўлжалланган темир йўл поездининг Haramain Express йўналиши қурилиши тугалланишига оз қолди. 450 км. дан иборат бўлган йўлнинг 430 км. тайёр. Биринчи тажриба поезди йилнинг охирида йўлга тушади.\n“Макка ва Мадина ўртасидаги темир йўл лойиҳаси Саудия ҳукумати учун фойдалидир. График ҳеч қандай кечикишсиз ва ўзгаришларсиз вақтида амалга оширилади. Ушбу темир йўл муқаддас шаҳарлар ўртасидаги қатновни сезиларли даражада енгиллаштиради”, деди мамлакат транспорт вазири Сулаймон ал-Хамдан.\nМ.ЗУФАРОВА, Халқаро алоқалар бўлими Бўлим\n12345678910В конец\tСтраница 1 из 152\tЯНГИ МАҚОЛАЛАР


МУСИҚА ДАРСИ “ФОНОГРАММА” МИ?! – Фарғона ҳақиқати\n“Мактаб битирувчиси аттестатида “Чолғу асбобини ўрганган” деган баҳо бўлади”. Бу Президентимизнинг сўзлари. Юртбошимиз ўтган йили Наманган вилоятига ташрифи чоғида айнан шу сўзларни айтганди.\nБошланғич синфда ўқиётган пайтларингизни эсланг. Ўшанда энг севимли фан, баҳо олишга ҳам осон бўлгани, бу — шубҳасиз мусиқа дарси бўлган. Аммо бугунги кунга келиб руҳиятимизга сокинлик бахшида этадиган фан қай даражада ўтилмоқда? Мусиқа фани ўқитувчиларига асбоб-ускуналар бериляптими? Шу саволларга жавоб олиш учун Тошлоқ туманини ўрганишга ҳаракат қилиб кўрдик.\nТуманда 51 та ўрта таълим мактаби бўлиб, ушбу мактабларда 49 нафар мусиқа фани ўқитувчилари ўқувчиларга таълим бермоқда. Тошлоқ тумани халқ таълими бўлими методисти Рўзиматжон Холматовнинг айтишича, бу йил мактаблар учун 80 та мусиқий анжомлар келтирилиб тақсимланган. Мусиқа дарси ҳафтада 5-6 соатни ташкил этади. Энди эса бу анжомлардан ўқитувчиларимиз қай даражада фойдалана олаётгани билан танишамиз.\n1-ихтисослаштирилган давлат ўрта таълим мактаб-интернатининг мусиқа фани ўқитувчиси Ҳабиба Нишонова билан суҳбатлашдик. Айтишига қараганда, бу мактаб-интернати аниқ фанларга ихтисослашгани учун мусиқа фани фақатгина 7-синфларга ҳафтада 4 соат ўтилади. Лекин мактабда мусиқа хонаси мавжуд эмас. Энг ачинарлиси, биронта ҳам мусиқий анжом йўқ. Ўқитувчи ўзига тегишли бўлган чолғу асбоби орқали болаларга дарс ўтади. Устоз баъзида жаҳон ва миллий мусиқа асарларини телефон орқали қўйиб беришини ҳам айтиб ўтди. Эҳ-ҳе, мусиқа фани ҳам “фонограммалашиб” кетибди-да…\nТуманнинг энг чекка қишлоғи ҳисобланган Яккатутда жойлашган 43- ўрта таълим мактабида 209 нафар ўқувчи таҳсил олади. Мактаб таъмирланганига анча вақт бўлганини бир қарашда пайқашингиз мумкин. Аммо бино ичига кирганингизда қандайдир файз борлигини ҳис этасиз. Деворий газеталар, ўқувчилар чизган расмлар, айниқса, “Мени кечиринг” дея ёзилган пештахта эътиборимизни тортди. Бу ерда бир-бирини хафа қилган ўқувчилар, устозлар ҳатто, директор ҳам кечирим сўраган ёзувлар ёпиштирилган. Бу ҳам тарбия услубининг ўзгача йўналиши бўлса керак-да.\n— Мактабимизда 31 нафар ходим ишлайди. Шулардан 20 нафари ўқитувчилар. Туман марказидан анча йироқда бўлган мактабимизга мутасаддиларнинг эътибори деярли қаратилмайди. Мусиқа дарси 3 соатгина қилиб жадвалга қўйилган. Бироқ бу фандан дарс берадиган ўқитувчи йўқ. Ўтган йили нафақада бўлишига қарамай, фахрий устозни дарс ўтишга жалб қилганмиз. Бу йил соғлиғи кўтармади. Ўқувчиларимиз мусиқа фанини ёқтиришади. Ота-онаси олиб берган доира, рубобни танаффус пайти билганича чалиб ўтиришади. Лекин уларнинг иқтидорини юзага чиқара оладиган мутахассис йўқ, — дейди мактаб директори Ойбек Мамажонов.\nДарвоқе, мусиқа инсон руҳиятини маънавий озиқлантирувчи мустаҳкам ришта. Ибн Сино инсонларни даволашда мусиқадан фойдалангани бежиз эмас, чунки қалби, руҳияти соғлом инсон мустаҳкам иродага эга бўлади.\n— Мусиқа дарси асосан 1-7- синфларга ўтилади. Ўқувчиларим ҳар йили мусиқий танловларда фахрли ўринларни эгаллаб келишади. Мусиқа хонаси бўлмаса ҳам дарслардан кейин иқтидорли, қизиқувчан ўқувчиларимга дутор, рубоб, доира, най чалишни ўргатаман. Бу соҳада 28 йилдан бери ишлайман. Шунинг учун ҳам барча чолғу асбобларини чалишни биламан. Уларнинг мусиқага иштиёқи баландлигини кўриб қувонаман. Баъзи ўқувчиларим мусиқа мактабларига бориб ўрганади. Шароити йўқ ўқувчиларим билан шуғулланиб тураман. Мактабимизда ҳам мусиқа фани учун шарт-шароитлар яратиб берилса эди, мусиқа мактабларига боришларига, ортиқча пул сарфлашга тўғри келмасди,— дейди 26-ўрта таълим мактаби мусиқа фани ўқитувчиси Абдуллажон Юсуфалиев.\nМусиқага, миллий чолғу асбобларини ўрганишга қизиқувчи ёшлар кўп. Бироқ улар учун мактабларда етарли шароитлар яратилмаган. Мусиқа ўқитувчисининг ўзига тегишли бўлган бир-икки мусиқий анжомлар бор, холос. Ўқувчилар биринчи синфдан еттинчи синфгача ўқитувчисининг эски доира ва рубобини чалишни ўрганишга мажбур. Бизнинг ёшлар ичидан ҳам Моцарт, Шопен, Чайковскийдек буюк бастакорлар, мусиқа даҳолари етишиб чиқармикан?! Иқтидорни юзага чиқаришга озгина эътибор керак, холос. Бу масалага мутасаддилар ечим топишига ишонамиз.\nҚувасойда аҳвол қачон ўзгаради?


Хушхабар: Android учун русча Telegram X’ни юклаб олинг! - Terabayt.Uz\nХушхабар: Android учун русча Telegram X’ни юклаб олинг!\nTelegram жамоаси Apple гаджетлари учун ўз мессенжерининг муқобил расмий клиенти – Telegram X иловасини тақдим этгани, кейинроқ эса бу дастур Android-қурилмалар учун ҳам ишлаб чиқилганидан хабарингиз бор. Лекин шу пайтгача унга рус тили киритилмаганлиги боис айрим фойдаланувчилар унга ўтишга иккиланиб юришибди.\nЎҚИНГ: Android учун Telegram X янгиланди: автоматик тунги режим ва янги босқичдаги хавфсизлик!\nГарчи Telegram X расман русчалаштирилмаган эса-да, мессенжердаги @teleblog канали Android-смартфонлар учун унинг рус тилига ўгирилган талқинини тақдим этди. Иловани синовдан ўтказиш учун канал жамоаси аъзоларидан бирининг смартфонида уни ишлатиб, тўлақонли фойдаланиб кўришган. Русчалаштирилган Telegram X синовлардан муваффақиятли ўтган ва у тўғри ишламоқда.\nРусчасини ўрнатиш учун, агар олдин смартфонингизга Telegram X ўрнатилган бўлса, уни ўчиришингиз керак бўлади. Кейин эса русчалаштирилган Telegram X’ни мана бу ҳавола орқали «Terabayt.Uz» сайтининг Telegram-каналидан смартфонингизга кўчириб оласиз. APK-файлни ишга тушириб, иловани ўрнатасиз ва аккаунтингизга кириб, бемалол фойдаланаверасиз!\nЭслатиб ўтамиз, ҳар қандай норасмий версиялардан фойдаланганлик учун масъулият ўз зиммангизда бўлади. «Terabayt.Uz» сайти ёки @teleblog канали мазкур иловадан фойдаланиш сабабли юзага келиши мумкин бўлган носозликлар учун жавобгар бўлмайди.


"Ҳужжатул Ислом" Унвони ила эъзоз топган буюк аллома Имом Абу Ҳомид Ғаззолий роҳимаҳуллоҳнинг қимматли асарлари неча асрлардан буён Ислом дини ривожига ўзининг беқиёс ҳиссасини қўшиб келмоқда. Қўлингиздаги алломанинг ушбу рисоласида қабр ҳаёти, Қиёмат ва ундан олдинроқ воқе бўладиган ҳолатлар Қуръон ва ҳадиси шарифларга асосланган ҳолда баён қилинади. Шунингдек, китобда Дажжолнинг чиқиши, унинг сифатлари ҳақида ҳам Ислом динининг ҳужжатлари асосида сўз юритилади. Умуман, китоб ҳар бир мўмин-мусулмон учун зарур ва керакли манба вазифасини ўтайди. Зеро, Аллоҳнинг розилиги йўлида Қиёмат ва охират тадоригини кўриш бандага бу дунёда солиҳ амаллар қилмоғи учун берилган бир имкониятдир. Бу дунё фоний, охират диёри эса абадий ва боқийдир. Унда ҳаловат топмоқ учун эса гўзал амаллар қилишга интилиб яшаш лозим. Мазкур китоб солиҳ амалларингизни янада гўзал адо қилишда ҳамда илмингизни бойитишда Сиз азизларга манфаатли бўлади. иншааллоҳ\nСотилган сони: 61\nКўрилган сони: 4580\nқиёмат ва охират, qiyomat va oxirat


Наманганда 30 автомобилни ноқонуний олди-сотдисини олиб борган жиноий гуруҳ қўлга олинди\nНаманганда бировларнинг машинасини сотиш билан шуғулланувчи фирибгарлар гуруҳи қўлга олинди. Улар амалга оширган ноқонуний операциялар ҳажми бир неча млрд сўмдан ошади, деб хабар беради вилоят ИИБ ахборот хизмати.\nУлар нақд пул етишмовчилиги туфайли кўпчилик автомобиль эгалари машиналарини бўлиб тўлаш шарти билан сотаётганидан фойдаланиб, автомобиль олди-сотдиси билан шуғулланган ва кўплаб фуқароларни чув туширган.\nНаманганлик йигит Тошкнетдаги Сирғали автомобиль бозорида бир кишининг Spark русумли автомобилини 16 минг долларга сотиб олиш таклифини олди. У пулнинг 4 минг долларини ҳозироқ, қолганини ҳар ойда минг доллардан бериб туриши керак эди. у машинани Наманганга келтириб, ўз танишига 10 минг долларга сотиб юбориб, пулни машинанинг эгасига бермади.\nВақт ўтиши билан у жиноий гуруҳ шакллантирди. Тахминан шу схемада улар қўлидан 30га яқин автомобиль ўтди.\nУшбу иш бўйича 4 шахсга нисбатан жиноий иш олиб борилди ва тегишли жазо белгиланди.


19.04.2019 18:22 0 648\nКеча, 18 апрель куни Муҳаммад ал-Хоразмий номидаги Тошкент ахборот технологиялари университетига Корея электроника технологиялари институти (KETI) вакиллари ташриф буюришди. Бу ҳақда университет матбуот хизмати хабар берди.\nТашрифдан мақсад – ТАТУ ҳамда KETI ўртасида ўзаро манфаатли ҳамкорликни йўлга қўйиш бўлиб, учрашувда университетлар ўртасида илмий-амалий лойиҳаларни ривожлантириш, малакали кадрлар тайёрлаш ҳамда замонавий технологияларни жорий қилиш бўйича фикрлар алмашилди.\nУчрашувда икки университет ўртасидаги ҳамкорлик доирасида келажакда ҳайдовчисиз бошқарилувчи автомобиллар – «Utonomus driving car» V2X технологиясини ривожлантириш бўйича келишиб олинди.\nМаълумот ўрнида: Корея электроника технологиялари институти Жанубий Кореянинг 5 та шаҳрида ўз филиалларига эга бўлиб, «Ахборот ва алоқа», «Механика ва работотехника», «Сунъий интеллект», «Ақлли шаҳар», «3D принтер», «Биотехнология», «Қишлоқ хўжалигига АКТни жорий қилиш» йўналишлари бўйича жаҳоннинг турли нуфузли компаниялари билан ҳамкорликда илмий-тадқиқотлар олиб боради.\nТАТУ технологиялар KETI Utonomus driving car


Ўз фарзанди қотилига айланган андижонлик аёл...\n13.04.2018 13:43 0 1898\nЎтган ҳафтада интернет оламини оёққа қалқтирган, юртдошларимизни оғир қайғуга солган ва қаҳрлантирган «ўз боласини бўғиб ўлдирган аёл» тўғрисидаги хабарлар оқимидан сўнг ҳам худди шундай ҳолат кузатилди. Кимлар қотил онани лаънатлашга тушган бўлса, айримлар оила бошлиғини, бошқа бировлар эса ота-она, маҳалла аҳлини айбситди. Марҳум Фирдавсбек хотирасига бағишлаб қасидалар ёзилди...\nВоқеалар ривожи қандай давом этиши, ҳуқуқий жиҳатдан қандай якун топишини тахмин қилиш мумкин. Айбдор муқаррар жазосини олади, албатта. Бироқ биламизки, жиноят ўз-ўзидан содир бўлмаган. Унга етакловчи сабаблар бўлгани турган гап. Ўша сабабларни холислик нуқтаи назаридан матбуот тилига кўчириш, ҳақиқатни қуруқ хабар исканжасидан халос қилиш эса журналистнинг энг биринчи вазифасидир.\n«XXI» аср газетаси мухбири Андижон вилояти Қўрғонтепа туманининг Маъмуробод ва Норбўта маҳаллаларига бориб, асл вазиятни – Саида туғилиб-ўсган муҳитни имкон қадар холис ўрганишга уринган. Ҳали одил суднинг ҳукми янграмагани, тергов-суриштирув ишлари давом этаётганини инобатга олиб, сиз азизлардан дарҳол хулоса қилмасликни сўраб қоламиз.\n...Андижоннинг оддий қишлоқ хонадони. Бир вақтлар бу уйда шодлик, бир дунё орзулар ҳукмрон эди. Оила соҳиблари Мурод ва Бахтиёрхон икки фарзанди камолидан хурсанд, рўзғор ташвишлари билан андармон. Мавсумий иш билан банд ота танишларининг кўмаги билан Россияга ишлаш учун кетди-ю, турмуш камлари учун имкон топа бошлади. Энди уйда жуда кам бўладиган, фарзандлар тарбиясини аёлининг бир ўзига ишонган, керак вақтда дилбандларига ота мақоми билан тарбиядан сабоқ бера олмаган Мурод Ибрагимов, эҳтимол, бугунги разолатни тахмин қила олганида, қабоҳатнинг энг катта калтаги бошида синмаган, қизи Саида ўз боласининг қотилига айланмаган бўлармиди?! Уй бекаси бўла туриб қизининг феъл-атворини муносиб баҳолай олмаган, боласининг кўнглида не ўй-фикр, хаёлида қай режа борлигини сезмаган, қизининг бежо қадамларига вақтида дакки бера олмаган, «чиғириқдан чиққан» қизи билан дардини бўлиша олмаган, иллатнинг илдизини англамаган она – Бахтиёрхон Мамадалиеванинг бугунги кўз ёшлари энди кимга керак?! Аслида она қизи учун энг яқин сирдош, ҳамфикр, ҳамдўст, тўғри йўлга бошловчи маслакдош эмасми? Саидани илк бор ўғирликда айблаган мактаб мутасаддиларини силтаб ташлаб, қизининг айбини баҳона ортига беркитиб, вақти келиб илк хатоси исботланганида ҳам мулзам тортмаган онани мурғак гўдак ўлимида биринчи айбдор дейишга ҳақли эмасмизми?! Яратганнинг инояти бўлган фарзандлари тақдирига лоқайд, пул топишни асосий ўринга қўйиб, оила бағрини кейинга сурган, қизи ёки ўғлининг қизиқишлари, ўй-хаёллари, феъли-атвори билан қизиқмаган отани айбламаслик мумкинми?! Ёки қўшнисининг ҳали мактабда 7-синф ўқувчиси бўлган қизи илк бор яқин вилоятга «ўйинқароқлик билан кетиб қолгани»га бефарқ қараган, мактабда ўғирлик қилганида четдан ғийбат қилиш билангина чекланган маҳалладошларни оппоқ деб бўладими?!\nКечагина қишлоқнинг тупроқ кўчаларида жамалаксоч дугоналари билан тўптош, копток, бекинмачоқ ўйнаган қизалоқнинг улғайгани бўй чўзганида, остонасини совчилар супура бошлаганида билинади, одатда. Бироқ Саида ўзининг улғайганини жуда эрта билдирди. Мактабнинг юқори синфида ўқиётганидаёқ тенгдошларига нисбатан дадиллиги, вояга етганини кўрсатишга уриниши каби салбий жиҳатлари билан ўқитувчилари даккисига сабаб бўла бошлади.\nОрадан ўтган вақт Саидани ижобий томонга ўзгартирди, деб айтишга ожизмиз. Унинг қинғир қўли, бежо қадамларини беркитишга уринган яқинлари жуда катта хатоларга йўл очаётганини билмасдилар. Остонасини супургани ўйланаётган совчиларнинг дадил бу хонадонга бўйламаётгани сабаби ҳам мана шунда эди, аслида. Яхшики, холаси Барно жонига ора кирди. Меҳрибон хола гўёки бу билан бахти очилмаётган Саидага ва синглисига яхшилик қилди. Бироқ меҳрга, эзгуликка муҳтож оилага қандай балони бошлаб келганини ўзи ҳам сезмади.\nСаидага қайнонасининг қўй оғзидан чўп олмагани жуда қўл келди. Бунинг устига, эри Иқболжон ҳам камгап, камсуқум, бўш-баёв бола. Демак, оила тизгинини бемалол қўлга олиш мумкин, олди ҳам. Эр хотиннинг қулига, қайнона келиннинг чўрисига айланди гўё. Саиданинг айтгани айтган, дегани деган. Аммо битта камчилик бор – моддий таъминотга қониқмайди. Эски одати исён қила бошлади. Куёвнинг яқин қариндошлари чўнтагига тушиш... Ахир бу очиқдан-очиқ риё, номус ва ориятдан айрилиш эмасми? Эр эса жим. Бир оғиз гапирсин-чи, Саида еб ютиб юборади.\nҚотилликка уриниш. Биринчи қурбон\nОилада туғилган гўдак энди келиннинг қуролига айланди. Боласи икки ойлик чақалоқ пайтидаёқ мудҳиш ишга қўл урди. Эри билан ажрашишни талаб қилди. Келинини инсофга ундаган қайнона пўписага учради. Ташқарига чиққан вақти Саида ўз норасидасини юмшоқ ёстиқ остига тиқди – ваҳшийлигини охирига етказишга улгуролмади. Тўсатдан нимадир ёдига тушиб кириб қолган қайнонаси дод солганича набирасини ёстиқ остидан тортиб олди. Саида эса бир туки қилт этмай, боласини бекор қутқарганини, аслида шу гуноҳни қайнонаси ва эрининг гарданига қўймоқчи бўлганини айтди. Уларни барибир қайсидир айб билан қамоқда чиритишини пўписа қилди.\nТутун иси бутун ҳовлини тутганида Нурхон ая ва Иқболжон жон ҳолатда ичкаридан чиқишади. Эшик қулфини аранг очган Иқболжоннинг фиғони фалакка ўрлади... аланга ўчирилди. Она-боланинг жасади ҳам топилмагач, қидирувга берилди. Ҳатто маҳаллий телевидениедан ҳам эълонлар узатила бошлади. Кунларнинг бирида Саида номаълум рақамдан қўнғироқ қилади. Бир неча шартлардан сўнг Иқболжон у билан фарзанди учун яшашга рози бўлади. Ўғли икки ёшга етганида улар қизли бўлишди. Аслида қиздан ҳам, ўғилдан ҳам қисмаган Яратганга ҳар лаҳза шукр айтиб яшаши керак бўлган она иллатга янада қаттиқроқ бўйин эгди. Ота уйга аразлаб кетишлар кўпайди. Келинлик уйига «итармаган», турмуш муштларига чидаш кераклигидан сабоқ бериш, қизини койиш ўрнига она ҳам унга хайрихоҳ бўлгани Саидага куч берарди.\nҚизчаси беш ойлик бўлганида, ногаҳон иситмалади-ю, бир туннинг ўзида қайта кўзини очмади. Аммо Саида бундан хулоса чиқармади. Дафн маросимини ўтказиб, яна ота уйига қайтди. Эр зада, қайнона безиллайди. Аввалига оилани яраштиравериб чарчаган икки маҳалла энди ўз ҳолига ташлаб қўя қолди.\n«Болани ташлагани Тошкентдан қайтиб келдим. Учкўприкка ташлагани келсам, опа йўқ экан. Кейин уни машинада Андижонга юбормоқчи эдим, аммо бола унамади. Кейин буни қайга олиб бораман, ишлашим керак, менга жой йўқ буни қаерга қолдираман, деб ўйладим ва боламни ўлдиришга мажбур бўлдим...\nУйга қайтай десам аям киритмасди. Дадам қабул қилиши мумкин эди, аммо аям киритмас эди, барибир бола кўчада хор бўлиб ўларди. Ўлдирганимдан кейин бағримга босиб ўтирдим, кечирим сўрадим...»\nАндижон Фарғона қотиллик она


Россия Украинага бостириб кирадими? - Zamin.uz\nЎтган ҳафта етти йилдан бери давом этиб келаётган Россия ва Украина ўртасидаги кескинлик яна жиддийлаша бошлади. Украина берган маълумотларга кўра руслар Украина чегаралари яқинида 85 минг ҳарбийсини мобилизация қилишга улгурган. Уруш келиб чиқадими? Бу Украинага қандай таъсир қилади? Европа Иттифоқи ва АҚШ Украина низосини ҳал қилиш учун Россияга қарши тура оладими? Шу каби саволларга The Spectator нашри жавоб излайди.\nАйни пайтда тўхтаб-тўхтаб муттасил давом этиб келаётган Украинадаги фуқаролар уруши кўпларни ёстиғини қуритди, Украина ҳам, унинг шарқий ҳудудлари ҳам фуқаролар урушидан катта азият чекди. Агарда уруш бугунгидан-да кучайиб алангаланадиган бўлса, бу Украина шарқидаги вазиятни янада мураккаблаштириб қўйиши мумкин.\nАйни пайтда рус ҳарбийларининг Украина чегаралари олдида тўпланаётгани 2008 йилдаги Грузия ва Россия уруши эпизодларига ҳам ўхшаб кетади. Ўшанда рус ҳарбийлари ўз қўшинларини Грузия чегараларида тўплаб, Грузияга кутилмаганда уруш эълон қилганди.\nУкраинада 2014-2016 йилги урушда Украина шарқидаги кўплаб аҳоли пунктлари вайрон бўлди, инфратузилма барбод бўлди ва ўша даврдан бери Шарқий Украина одатий ҳаёт тарзига қайтмади. 2014 йилги инқилоб натижасида инқилобчилар рус сиёсатини дастаклаётган Виктор Януковични ҳокимиятдан ағдариб ташлади ва Украинада ҳокимиятни ғарбчилик тарафдори бўлган Пётр Порошенко эгаллайди.\nЯнги Украина ҳукумати Януковични давлатга хиёнатда айблаб халқаро қидирувга беради. Ўз навбатида, Украина шарқидаги Кремль тараф кучлар расмий Киевда фашистлар ҳокимиятни қўлга олганлигини даъво қилади. Шарқий Украина маданий жиҳатдан рус тили орқали кўпроқ Россия билан узвий боғланганлиги, Украина ғарбидагилар эса европацентризм ғояси доирасида Европа Иттифоқи билан яқинлашишга уринаётгани Украинадаги инқирозий вазиятни юзага келтирди. Ғарбчи украинлар учун Болтиқбўйи мамлакатларининг Европа Иттифоқи ва НАТОга аъзолиги ва Грузиянинг Европа Иттифоқи билан муносабатларда ютуқларга эришаётгани яхшигина мисол бўлиб хизмат қилди.\nРасмий Киев ўзининг Ғарбга яқинлашиш сиёсатини эълон қилганда Украина шарқидаги рус тараф кучлар Украинадан ажралиб чиқишга қарор қилади. Мустақиллик эълон қилган Донес ва Луганск халқ республикалари Грузиядан ажралиб олган Абхазия ва Жанубий Осетия ҳамда Молдованинг Приднестр бўйи республикасидан илҳомланишди. Россия бу айирмачи кучларга ёрдам беришга тайёр турса-да, вужудга келган нозик пайтда ўта эҳтиёткорлик билан ҳаракат қилади. Ғарб матбуоти расмий Кремлни Украина айирмачиларига ёрдам бераётганликда айбласада, Кремль бу айбловларни рад қилади. Ваҳоланки рус элита армияси қуроллари аллақачон Луганск ва Донецкдаги айирмачи гуруҳларининг ҳарбий омборларида фойдаланишга тайёр турибди.\nУкраинадаги Евромайдон воқеаларидан сўнг украин миллатчиларининг ҳарбийлашган гуруҳлари ҳам анча фаоллашди. Уларнинг барчаси Европага интилиш ғояси остида бирлашган бўлса-да, аммо уларнинг барчасида ҳам украин халқи мустақиллиги етакчи эмасди. Донецк ва Луганск украин, грузин, беларус ва бошқа Болтиқбўйи халқларининг Москвадан ўч олиш майдонига ҳам айланиб қолганди, деб ёзади Associated Pressнинг ўша даврдаги мухбири бўлган Николас Уоллер.\nДонбасс ва Луганскдаги айирмачилар русларнинг кўмагига таянган ҳолда Украина ҳарбийларига нисбатан ўзларини анча агрессив тутмоқда. Руслар эса ўз ҳарбий қўшинларини Украина чегарасига силжитмоқда. Вазият кескинлашадиган бўлса, бу ҳолда вазиятнинг қуйидагича ривожланишини тахмин қилиш мумкин. Айирмачиларнинг Мариопол порт шаҳрини қўлга киритиш ниятидаги ҳаракатлари Путинга минтақадаги обрўйини тиклаб олишга ёрдам беради. Бу эса Украина учун ҳалокатли бўлса, Ғарб учун оғир синов даври бўлади. Агарда Байден сайлов олди дастурида айтганидай Путинга қарши самарали қарши тура олса, вазият кескинлашмаслиги ҳам мумкин. “Замин” янгиликларини “Инстаграм”да кузатиб боринг\nЯнгиликлар » Дунё » Россия Украинага бостириб кирадими?


ЎзА - Уруш, номинг ўчсин дунёдан\n25.04.2018 11:31 Чоп этиш версияси\nУруш, номинг ўчсин дунёдан\nБу йил 93 ёшни қарши олаётган Иккинчи жаҳон уруши қатнашчиси Миджаҳид Ходиев Россия Федерациясининг Самара вилоятида туғилган. Беш ёшида уларнинг оиласи Сурхондарё вилояти Қумқўрғон туманига кўчиб келган. Миджаҳид шу ерда ўсиб, улғайди. Мактабни тугатгач, ҳарбий хизматга чақирилди. Снайперлар тайёрлайдиган икки ойлик курсда ўқиб, жанговар қуролни ишлатиш сирларини пухта ўзлаштирди.\n– Ўшанда 17 ёшда эдим, – дея эслайди Миджаҳид бобо. – 1944 йил февраль ойида бизни урушга жўнатишди. Венгрияга бордик. Ўша йилларни ёдга олсам, Ватанга меҳр, ёвга нафрат туйғуси бизга куч-қувват берган, дейман. Ер юзини нияти бузуқ газандалардан тозалашга ундаган. Урушнинг номи ўчсин. У кўплаб яхши инсонлар, дўстларимнинг ёстиғини қуритди. Шаҳару қишлоқларни вайрон қилди. Ўзим ногирон бўлиб қолдим.\n...Урушнинг сўнгги ойлари. Қуролдош дўсти билан 20 га яқин душманни ер тишлатди. Сўнгги душманнинг ўқи кутилмаганда Миджаҳиднинг чап оёғини яралади. Оғир экан, ҳарбий госпиталга тушди. Бир оёғидан ажралган жангчи кўкрагида орден, медаллар билан Қумқўрғонга қайтди.\nЎша йили Иккинчи жаҳон уруши қатнашчиси, I гуруҳ ногирони Миджаҳид Ходиев Душанбе педагогика институтига ҳужжат топшириб, талаба бўлди. Ўз олдига ёш авлод камолоти йўлида хизмат қилишни, ҳаётини уларнинг бахту камолига бағишлашни мақсад қилган Миджаҳид урушдан кейинги тикланиш ва очарчилик йилларида институтни муваффақиятли тугатди. Бир олам орзулар билан яна Қумқўрғонга қайтди. Қирқ йил тумандаги 10-умумтаълим мактабида меҳнат қилиб, навқирон авлодга география фанидан сабоқ берди. Оила қуриб, икки ўғил, икки қизни тарбиялади. Йигирма олти йилдирки, Термиз шаҳрида фаровон турмуш кечирмоқда. 13 набира, 27 чевара ва тўрт эваранинг суюкли бобоси.\n– Бобом урушда эл-юрт тинчлиги учун курашган, – дейди набираси Рафаэл Аҳмеджонов. – Бизга бу ҳақда кўп гапириб берадилар. Болаликда бошидан ўтказган оғир кунларни тез-тез хотирлаб туради. Ўзларининг қимматли маслаҳатлари, ўгитлари билан ёшларни тўғри яшашга ундайди. Ҳар тонг “биз кўрган оғир кунларни, урушни илоҳим сизлар кўрманглар”, деган дуони канда қилмайди. Бобомнинг жасорати, юртга садоқати ва меҳрига ҳавас қиламан.\nМамлакатимизда кекса авлод вакиллари, айниқса, Иккинчи жаҳон уруши қатнашчиларига кўрсатилаётган эътибор ва ғамхўрликлар уларнинг ёшига ёш қўшмоқда. Мустақиллик йиллари Миджаҳид Ходиев уруш ва ундан кейинги йиллардаги хизматлари учун “Жасорат” медали билан тақдирланди.\n– Бундай эътибордан ҳар йили ўзимни ёшаргандек ҳис этаман, – дейди отахон. – Ҳарбийлар, ёшлар, маҳалладан келиб, ҳол-аҳвол сўраб туришади. Байрамлар арафасида йўқлаб, совға-саломлар улашади. Давлатимиз раҳбарининг Иккинчи жаҳон уруши қатнашчиларини рағбатлантириш тўғрисидаги фармони, Хотира ва қадрлаш кунига тайёргарлик кўриш бўйича қарорини телевизорда эшитиб, бошим осмонга етгандек бўлди. Бу йил ҳам байрам шукуҳидан баҳра олиш насиб этганидан шукр қилиб яшаяпман.


КЎЗИ ОЖИЗ ИНСОННИНГ ҚАЛБИГА ЙЎЛ - Ўзбекистон овози газетаси\nРеспублика марказий кўзи ожизлар кутубхонасида Ўзбекистон ХДП Марказий Кенгаши томонидан ўтказилган давра суҳбатида ногиронлиги бўлган шахсларга ахборот-кутубхона хизматини кўрсатиш масалалари муҳокама қилинди\n— Электорат вакиллари билан учрашувларда ногиронлиги бўлган шахслар учун кутубхоналар жуда камлиги, улардан фойдаланишда қатор муаммолар мавжудлиги ҳақида кўплаб мурожаатлар бўларди, — деди ЎзХДП Марказий Кенгаши раиси ўринбосари Улуғбек Вафоев. — Кутубхоналарнинг вилоят, туман(шаҳар) марказларида жойлашгани чеккка ҳудудларда истиқомат қилаётган ногиронлиги бўлган шахсларга ноқулайлик туғдирарди. Мазкур муаммолар ечими жорий йил 18 сентябрь куни Вазирлар Маҳкамаси томонидан қабул қилинган қарорда ўз аксини топди. Унга кўра, ногиронлиги бўлган шахсларга кўрсатиладиган ахборот-кутубхона хизмати сифатини яхшилаш, уларнинг ахборотга бўлган талабини қондириш ва бўш вақтини унумли ўтишини таъминлаш бўйича мутасадди ташкилот ҳамда вазирликларга вазифалар белгилаб берилган. Шунингдек, кўзи ожизлар кутубхоналари фаолиятини ривожлантириш, уларнинг моддий-техник базасини мустаҳкамлаш мақсадида 20 банддан иборат чора-тадбирлар дастури қабул қилинди.\nХўш, бу жараёнда биз қандай иштирок этамиз? Энг аввало, ҳудудий партия ташкилотлари, қуйи бўғинларга таянган ҳолда қарор мазмун-моҳиятини тушунтиришимиз лозим. Жойларда қарор ижроси қай даражада таъминланаётгани депутатлик гуруҳлари томонидан назоратга олиниши зарур.\n— Қабул қилинган ҳужжатнинг ижроси муҳим саналади, — деди ЎзХДП Марказий Кенгаши бўлим мудири Боймурод Юсупов. — Агар ижро таъминланмаса, аҳолининг эртанги кунга, келгусида қабул қилинадиган қонунларга, ислоҳотларга ишончи сусаяди. Нега бундай деяпман? Кўп ҳолларда ҳудудларда қонунчилик ижроси юзасидан вазирликлар, мутасадди ташкилотлар томонидан берилган маълумотлар реал ҳаётга тўғри келмайди. Бу эса вазиятга ҳаққоний баҳо беришга тўсқинлик қилади. Аслида эса қабул қилинган ҳар бир ҳуқуқий ҳужжат катта муваффаққият, ижроси эса катта машаққат ҳисобланади. Бу барча мутасаддилардан фидоийлик ва ташаббускорликни талаб этади. Биз таъкидлаётган ҳукумат қарорида қатор меъёрий ҳужжатлар ишлаб чиқилиши белгиланган. Уларнинг сифати қандай бўлади? Шу ҳақда ўйлаб, ўз таклифларимизни тайёрлашимиз керак.\nШунингдек, қарорда 250 нафар кўзи ожиз яшайдиган ҳудудларда улар учун кутубхона ташкил этиш чоралари кўрилиши назарда тутилган. Бунинг учун республикадаги 1-, 2-, ва 3- гуруҳ ногиронлиги бўлган шахсларнинг рўйхатини шакллантириш, уни ҳар уч ойда янгилаб туриш кераклиги кўрсатиб ўтилган.\n— Кутубхонамиз 130 мингдан ортиқ китоб фондига эга, — деди Республика марказий кўзи ожизлар кутубхонаси директори Раҳим Убайдуллаев. — Шундан 20 мингга яқини брайль, 34 мингдан ортиғи босма ёзувда ҳамда 70 мингга яқин аудио китоблардир. Юртимизда кўзи ожизлар учун 103 кутубхона бор, уларнинг 12 вилоят, 89 таси туман филиаллари ҳисобланади.\nСоҳада ечимини кутаётган муаммолар талайгина. Масалан, кўзи ожизлар кутубхоналарининг айримлари жойлашган ҳудуди, моддий-техникаси ҳамда фонди бўйича талабга жавоб бермайди. Кутубхоначилар учун шароитлар қониқарли ҳам эмас. Бу каби ҳолатлар асосан туманларда кузатилади. Ҳукуматимиз қарори шу каби камчиликларни бартараф этишга хизмат қилади. Аҳамиятли жиҳати, марказий кўзи ожизлар кутубхонасида брайль ёзувида адабиётлар чоп этиш учун нашриёт ҳамда аудио китоблар яратишга мўлжалланган овоз ёзиш студияси ташкил этиш кўзда тутилган. Бу студияларда фонддаги микро кассеталар, магнит тасмаларда ёзилган китобларни аудио шаклга айлантириш ҳам режалаштирилган. Латвия, АҚШдан мутахассислар келиб, ускуналардан фойдланиш бўйича ўқув машғулотлар ўтказади. Айни пайтда хориждан замонавий босмахона жиҳозлари келтирилган. Уларни ўрнатиш ва ишга тушириш қолди, холос. Келажакда Қорақалпоғистон республикасида ҳам қорақалпоқ тилига ихтисослаштирилган босмахона, овоз ёзиш студияси ташкил этилиши кутилмоқда.\n— Республика миқёсида кўзи ожизлар учун брайль алифбосида битта журнал чоп этилади, — деди кутубхона ходими Гулчеҳра Султонова. — Ногиронлиги бўлган болалар учун ҳам битта номда «Болалар адабиёти» журнали чиқарилади. У ҳам аудио шаклда. Бу кўрсаткич жуда кам. Болалар учун брайль алифбосидаги газета, журналлар ташкил этилса, мақсадга мувофиқ бўларди. Бундан ташқари, кўзи ожиз инсонлар фойдаланиши учун брайль алифбосидаги соҳавий адбиётлар деярли йўқ. Бу кўзи ожиз талабалар учун ноқулайлик туғдирмоқда. Ҳатто Республика марказий кўзи ожизлар кутубхонасида ҳам атиги бир-икки номдаги илмий адабиётлар бор, холос.\nЎйлашимча, ногиронлиги бўлган китобхонлар ўртасида «Энг фаол китобхон», «Брайль ёзувида тез ва ифодали ўқувчи китобхон», «Энг яхши китобхон оила» каби кўрик-танловлар ташкил этилиши ҳам айни муддао бўлди. Бу ногиронлиги бўлган китобхонларни рағбатлантиришда катта аҳамиятга эга, деб ўйлайман.\nЯна бир масала. Брайль алифбосидаги китобларнинг сифатига ҳам алоҳида эътибор қаратиш лозим. Бундай китобларни тайёрлашда фойдаланилаётган қоғозлар сифатини талаб даражасида, деб бўлмайди. 10-15 одам ўқигандан сўнг ҳарф нуқталари сезиларли даражада пасаяди.\nДавра суҳбатида Маданият вазирлиги бошқарма бошлиғи Дилмурод Отагелдиев, Ўзбекистон Ногиронлар жамияти раиси Комил Абдуллаев, Алишер Навоий номидаги Миллий кутубхона бўлим мудири Жавлон Жовлиев ўз фикр-мулоҳазаларини билдиришди, иштирокчиларни қизиқтирган саволларга жавоб беришди.


ИИВ академияси номзодларни янгича усулда танлаб олди – Газета.uz\nИИВ академияси номзодларни янгича усулда танлаб олди\nЖорий йилда ИИВ академиясига ўқишга қабул қилиш уч босқичдан иборат бўлиб, бошланғич ва профессионал танлов ҳам ҳамда суҳбат ўтказилди.\nLotinchada 23 июл 2018, 16:53 Жамият\n2018/2019 ўқув йили учун кундузги таълим йўналишида ИИВ академиясига қабул жараёнида тест синовлари ўтказилмади. Бунинг ўрнига махсус профессионал танлов ва индивидуал суҳбат ташкиллаштирилди. Бу Ўзбекистон президентининг 2017 йилнинг 16 августдаги «Ички ишлар органлари ходимларини тайёрлаш, қайта тайёрлаш ва малакасини ошириш тизимини тубдан такомиллаштириш чора-тадбирлари тўғрисида"ги қарорида кўзда тутилган.\nАкадемияга номзодларни танлаш, қабул ва таълим тизими ҳақида тушунтириш бериши учун ишчи гуруҳлар тузилди. Турли ҳудудларда ўтказилган учрашувлар маҳаллий телевидение орқали ёритилди.\nИИВ академиясига ўқишга қабул қилиш уч босқичда амалга оширилди: бошланғич ва махсус профессионал танлов ҳамда индивидуал суҳбат ўтказилди.\nБошланғич танлов Ўзбекистон ИИВ, Қорақалпоғистон ИИВ, Тошкент шаҳар ИИББ ва вилоятлар ИИБ томонидан тузилган ишчи гуруҳлар томонидан ўтказилди. Улар умумий ҳисобда 20 мингдан кўпроқ номзодни синовдан ўтказишди ва махсус профессионал танловга 9250 нафар номзод ўтказилди.\nМахсус профессионал танлов ўз ичига ҳарбий-тиббий комиссиядан ўтиш, ёзма иш, умумий жисмоний тайёргарлик ва чет тилини билиш даражаси каби босқичларни қамраб олди. Шу тариқа индивидуал суҳбатга 4000 киши ўтди.\nТанлов жараёнида ҳар бир ички ишлар ҳудудий бошқармаларидан кузатувчилар, шунингдек вазирлик ва ташкилотлар билан келишган ҳолда танланган малакали мутахассислар иштирок этдилар.\nТанлов жараёни видео тасвирга олинди. Ёзма иш, умумий жисмоний тайёргарлик ва чет тилини билиш даражаси бўйича олинган баҳолар номзодларнинг махсус шахсий карточкасига ёзиб борилди.\nИИВ академиясига 633 киши қабул қилинди.


Ўзбекистон ўтган икки йил ўзининг исломий иқтисодини шакллантириш билан банд бўлди, деб ёзади Salaam Gateway нашри.\nНашрда таъкидланишича, Ўзбекистон бир пайтлар собиқ Совет тузуми таркибида бўлган, айни пайтда Марказий Осиёдаги аҳолиси энг кўп давлат ҳисобланади.\n«32 миллион халқнинг асосий қисмини мусулмонлар ташкил қилади.\nМамлакатни «темир қонунлар» билан ушлаб турган биринчи Президент Ислом Каримовнинг вафотидан кейин, иқтидорга келган Президент Шавкат Мирзиёев очиқ иқтисод тизимига ўтиш ва хорижлик инвесторларни жалб қилишга қарор қилди», — дея таъкидланади нашрда.\nМирзиёев ҳукумати чет инвестициясини мақсадли йўналтиришда анча муваффақиятга эришгани эътироф этилган.\nНашрга кўра, БМТнинг савдо ва тараққиёт масалаларига бағишланган конференцияси таҳлилида Ўзбекистондаги инвестиция оқими 2018 йилда аввалги йилга нисбатан 4 бараварга кўпайган.\n«Бу 98 миллион долларнинг 412 миллион долларга ошиши билан баҳоланади. Асосий инвесторларни ўзбек гази ва ёқилғиси билан қизиқадиган россияликлар ташкил қилган бўлса, 2018 йилдан Хитой, Ҳиндистон, Туркия ва Корея Республикасининг ҳам Ўзбекистонга қизиқиши кучайди.\nИслом иқтисодий секторида эса Ўзбекистон асосан қуйидаги 3 нарсага эътибор қаратмоқда: ўзининг ислом молиявий тизимини яратиш, мамлакатни мусулмон сайёҳлар учун очиш ва ислом иқтисодидаги давлатлар билан савдо алоқаларини ўрнатиш», — дейилади нашр эълон қилган мақолада.\nМамлакатдаги ислом молияси тизими\n2018 йил июлда Ўзбекистон банк сектори ва ташқи савдони ривожлантириш мақсадида ислом иқтисоди бошқаруви ва ислом молиявий институтларини жорий қилиш режалаштирилганини маълум қилган эди.\n«Ислом иқтисоди Ўзбекистон учун биринчи даражада бўлиши англашилмаса-да, бироқ Хусусий секторни ривожлантириш бўйича Ислом Тараққиёти Корпорациясининг (ICD) шаръий-молиявий масалаларга эътибори кучайиши — Ўзбекистонда ҳам бу тизимга диққат қаратиш вақти келганини кўрсатди. Бу корпорация Ислом Тараққиёти Банкига аъзо ташкилотлардан бири ҳисобланади ва Ўзбекистоннинг қатор банклари у билан ҳамкорликни йўлга қўйган.\nКичик ва ўрта бизнесни ривожлантириш мақсадида Ўзбекистоннинг Буюк ипак йўли банки Ислом Тараққиёти корпорациясидан 2006 йили 2 миллион, 2010 йил 5 миллион, 2017 йилда эса 14 миллион доллар молиявий маблағ олган.\n2018 йил июл ойидан бошлаб яна икки банк: Трастбанк ва Инвест финанс банк ҳам ICD билан молиявий ҳамкорликни йўлга қўйди.\nОрадан озгина вақт ўтиб cентябр ойида эса Ислом Тараққиёти Корпорацияси Ўзбекистондаги 6та институт: Капиталбанк, Асака банк, Туронбанк, Ҳамкорбанк, Ўзсаноатқурилишбанк, “Asia Alliance bank” билан шаръий-молиявий масалалар бўйича шартнома имзолади», — дейилади мақолада.\nШу йилнинг июн ойида эса Капиталбанк Ислом Тараққиёти Корпорацияси билан Саудиядан техник ёрдам олиш имконини берувчи шартномани имзолади. Бу келишув Ислом Банки учун Ўзбекистонда янги туйнук очиши мумкин.\nХудди шу вақтда Трастбанк ҳам хусусий секторда бизнес билан боғлиқ ишларни осонлаштириш мақсадида ICD билан глобал платформада ишламоқчи эканлигини маълум қилди.\nБу соҳада ҳам давлат анча ривожланмоқда. 2000 йилда 302,400 минг, 2010-йилда 1.06 миллион турист Ўзбекистонга ташриф буюрган бўлса, 2016 йилда бу кўрсаткич 2.16 миллионга етди.\nЖаҳон Туризм ва Саёҳат консуллигининг (WTTC) баҳолашича, 2017-йилда туризм Ўзбекистонга 275,1 миллион доллар фойда келтирган. Бу давлатнинг ЯИМнинг 0,9 фоизига тўғри келади.\nТуризмнинг ривожи ижобий кечаётган бир пайтда WTTC Ўзбекистонга ташриф буюрувчилар 2028 йилда 4,238 миллионга етишини умид қилмоқда.\nИслом давлатлари билан дўстона муносабатлар секторида ҳам Ўзбекистон мусулмон сайёҳларнинг ташрифини кўпайтириш учун алоҳида ишларни амалга оширмоқда.\nФеврал ойида давлат биринчи бор муқаддас қадамжолар туризмини ривожлантириш мақсадида халқаро форумга мезбонлик қилди. Буларнинг барчаси туризмнинг ривожи ва инвесторларнинг кўпроқ жалб қилинишига хизмат қилиши керак», — дейилади унда.\nUNESCO маълумотларига кўра, Ўзбекистонда 7 мингдан ортиқ муҳим маданий объектлар бўлиб, мамлакатнинг исломий қадамжолари VIII асрга бориб тақалади.\nҚуйида мақоланинг давоми ўзбек тилида ҳавола этилади.\nМамлакатда сайёҳларнинг қийинчиликсиз ҳаракатланиши учун ҳукумат асосий аҳолисини мусулмонлар ташкил қилувчи бир қатор давлатларга виза эркинлигини берган. Қўшни давлатлар: Озарбайжон, Тожикистон, Қирғизистон, Қозоғистон, шунингдек, Бирлашган Араб Амирлиги, Малайзия, Индонезия, Бруней ва Туркия шулар жумласидан.\nШунингдек, Ўзбекистон ўтган йилдан бошлаб махсус информацион портални ҳам ишга туширди. У бир неча тилларда мамлакатдаги виза, резидентларининг ҳуқуқлари, регистрация ва солиқ механизми ҳақида маълумот узатишга мўлжалланган.\nЎзбекистон бу борада ҳам бошқа ислом иқтисодидаги давлатлар билан прогрессив ҳамкорликни йўлга қўймоқда.\nМамлакат апрель ойида Шарқий Осиё халқларининг энг катта ҳалол савдо кўргазмаси бўлган Малайзия халқаро ҳалол кўргазмасида (MIHAS)да иштирок этди.\nМуҳими, Ўзбекистон иқтисодни ривожлантириш ва савдо ҳамкорлигини мустаҳкамлаш мақсадида Бирлашган Араб Амирлиги билан ҳам яқин алоқалар ўрнатган.\nШу йилнинг биринчи чорагида Тошкентда БАА иқтисодиёт вазири ва Ўзбекистон бош вазири иштирокида давлатлар ўртасидаги Иқтисодий ҳамкорлик қўмитасининг III сессияси ўтказилди.\nАпрель ойи давомида Таши савдо ва инвестиция вазирлиги томонидан Саудия-Ўзбек бизнес форуми ҳам ўтказилди.\nИкки давлат савдо алоқаларини кенгайтириш, инвестиция жалб қилиш, озиқ-овқат, қишлоқ хўжалиги, иқтисодиёт, туризм соҳаларини ривожлантириш бўйича келишувга эришган.\n2017-йилдаёқ БАА ва Ўзбекистон ўртасидаги савдо қиймати ёқилғини ҳисобга олинмаган ҳолатда ҳам 387 миллион долларга етган.\nЎзбекистон Малайзия билан ҳам яхши алоқада. Малайзия ўзининг ҳалоллик экспертизасини Ўзбекистонга берадиган бўлса, мамлакат Ислом Корпорацияси давлатларига озиқ-овқат ва ичимликлари экспортини ошириши мумкин. Айни пайтда Ўзбекистоннинг бу давлатларга экспорти анча паст. Ислом Тараққиёти Корпорацияси савдо харитаси маълумотларига асосан, 2018-йилда 4.7 миллион доллар қийматида ҳайвон маҳсулотлари, 3 миллион долларга тирик жониворлар, 1.15 миллионга сут, 30.000 минг долларга эса товуқчилик маҳсулотлариэкспорт қилинган.\nЎзбекистон ҳукумати қишлоқ хўжалиги ўз иқтисодий трансформациясининг асосий қисми эканини ҳисобга олган ҳолда агробизнесни ҳам молиявий, ҳам техник қўллаб-қувватлашга ваъда берган.\nАйни пайтда Ўзбекистон хорижий тадбиркорларни агробизнес ва озиқ-овқат саноатига ҳам фаол жалб қилмоқда.


Kutubxona - Zuhra Mamadaliyeva. Ona (hikoya) / Kiril\nSiz shu sahifadasiz: Zuhra Mamadaliyeva. Ona (hikoya) / Kiril\nМуаллиф Зуҳра Мамадалиева\n- Зуҳра Мамадалиева\nХосият момо бу йил икки кам юзга чиқади. Лекин ҳали бардам, ғайратлигина. Саҳар ўрнидан туриб бомдоддан сўнг, ҳовли юзи – чорвоғни айланади. Айлана-айлана ичида дуо ўқийди. Қадди букилган мевали дарахтларга айри қўяди. Йўлак остидаги тошми, кесакками кўзи тушса, ҳассаси билан туртиб-туртиб,чеккага опчиқиб ташлайди. Кейин аста уйига қайтади. Невара келинларининг энди тураётганлигини кўриб, жаҳли чиқмайди: булар ёш-да ҳали, уйқуга тўймайди.\nУйи ҳовлининг бурчагидаги кичкина хона. Ичидан зах аралаш қалампирмунчоқ ичи келади. Тўрда тахмон, икки ёнида токча. Тахмонда кампирнинг кўрпа-ёстиқлари йиғувлик туради. Ерда кигиз тўшалган. Унинг таги аввал хас бўларди. Бултур неваралари қўярда-қўймай пол қилиб беришди. Поли қурмагур яхши-ю, аммо одам сирпаниб кетиши бор экан. Кампир икки марта сирпаниб йиқилишига оз қолган. Яхшиям икки мартаям кичкина келин ушлаб қолди.Шу невара келини яхши чиқди-да, ҳолидан хабар олиб туради. Барака топсин.\nТахмон тепасидаги михда нон осиғлик. Бир тишланган нон. Маҳкамбойнинг насибаси. Тахмондаги сандиқда онанинг бисоти бор – ўлимлиги. Чап томондаги токчада қанд-қурс бор, чеваралари кирса, баҳоли қудрат ушатиб беради. Гоҳида шўх чеваралари қутини қоқлаб қўйишади. Ўнг токчадаги қутида эса учбурчак қилиб тахланган, сарғайиб кетган хатлар бор: Маҳкамбойдан келган. Гоҳида чевараларни чақиртириб ўқитади. Ўқитиб-ўқитиб, йиғлайди.\nХосият она тўққиз фарзанд кўрди: тўрт ўғил, беш қиз. Ўғилларнинг учтаси урушга борди. Иккитаси майиб-мажруҳ қайтиб келди. Шунисигаям шукур. Бироқ тўнғичи Маҳкамбойдан ҳалигача дарак йўқ...\nХосият момо уйига кириб, бироз дам олар-олмас, кенжа келин Манзурахон кирди:\n— Бувижон, юринг, чой тайёр.\nОна узун, кенг ёқали, кўйлаги устидан бахмал нимчасини кийди. Бошига оқ қарс ёпинди.\n— Келинг, аяжон, — келини Рухсатой кампирнинг қўлтиғидан олиб супага чиқарди.\n— Шунга бир зинапоя қилиш керак экан-да, — деди ўртанча невара Усмонжон.\n— Вой, худойим-эй,— оғир тин олди кампир. — Қариб қопман, болаларим... кейин туйқус маъюс тортади. – Маҳкамбойим келгунча кетиб қолмасам гўрга эди.\nЧойдан сўнг хамма иш-ишига кетади. Рухсатой билан Хосият кампир уйда колишади. Ҳа, ҳозир Манзура келин хам уйда. Эмизикли боласи бор.\nМанзура келин овқат килади. Хосият она Рухсатой билан жужуққа қара-аб ўтиришади. Шунда Хосият она зерикади. Ҳассаси билан бир-бир босиб тағин чорвоққа ўтади. Мевалардан битта-яримта шохидан узиб олиб ейди. Рухсатой билан Манзура келингаям илинади. Мактабдан қайтган неваларини қистайди:\n— Боққа ўтиб мева есаларинг-чи. Бирам пишган-ки, жониворлар...\nУрушдан са-ал бурун, олма пишиғида эри дунёдан ўтди. Хосиятой тўққиз бола билан чирқиллаб қолаверди. Бошга тушганни кўз кўрар экан. Хосиятой колхозда ишлади. Ғўза чопди. Пахта терди. Буғдой ўрди. Кечалари бировга камзул тикди, бировга нимча. Болаларининг етимлигини билдирмади. Қизларни жой-жойига қўйди. Ўғилларни уйлади. Бироқ, Маҳкамбойдан дарак бўлмади. Ўшанда бир-икки кайвони қариндош «аза очайлик», дегандай қилишди. Хосиятой асти рози булмади. Кўзидаги ёшини артиб ташлади. «Соппа-соғ жўнатган боламга қандай аза очаман», деди. «Болагинам тирик, бир куни келади», деди.\nНеваралар туғилди. Катта бўлди. Улар ҳарбийга кетса, Хосият хола юрагини ҳовучлаб турди. Хайрият, ҳаммаси соғ-омон қайтди. Лекин... Маҳкамбойдан дарак юк... Ўшанда... ҳув, уруш пайтида бир бўлак қоғоз келувди «бедарак йўқолди» деган. Шу-шу бошқа хабар йў¦қ.\nКенжасини уйлантирган йили болалар гап топиб келди. Ўрда хиёбонида урушга қатнашганларнинг номи ўйиб ёзилган девор тикланибди. Деворнинг тагида ердан олов чиқармиш. Ўша олов ҳеч ўчмасмиш. Ўша девор ичида... Маҳкамбойниям оти бормиш.\nХосият момо эгнига камзулини кийиб юлга тушди. Ўрдага борди. Айтганлари чин экан. Тошдан ишланган уч ҳайкалнинг ўнг ёнбошида узу-ун, тик девор. Унда жуда кўп нималардир ёзилган. Ерда эса беш юлдузни ичидан олов чикаяпти. Ҳеч ким йў¦қ. Хиёбон ичи сукутга чўмган. Хосият момо ерга ўтирди. Йиғлади. Айтиб-айтиб йиғлади:\n— Аягинанг ўлсин, Маҳкамбой! Қаерларда юрибсан, болагинам?! Дийдорингни бир кўрармикинман, ё армонда кетармикинман, болажоним...\nЙиллар ўтди. Беш қизнинг иккитаси қазо қилди. Тақдир экан. Бир ўғил ҳам дунёга сиғмади. Хосият момо болаларига кўп куйди. Бироқ, тез орада ўзини тутиб олди.\n— Маҳкамбойни бир кўрмай, қандай кетаман,— деди ўзига ўзи.\nХосият момонинг кўзи ҳали равшангина. Келини Рухсатой тикиш қилса, ипини ўтказиб туради.\nУйида сим радио бор. Кампир ўшани эшитишни яхши кўради. «Маҳкамбой ҳақида ҳеч нима демасмикин?» деб қулоқ солади. Момо телевизорни ёмон кўради. Нуқул ўрисча гапиради. Сочи сариқ қизлар этаги қирқилган кўйлак кийиб, яхда сирпанишадими-эй, бир тўда болалар тўпнинг орқасидан югурашидими-эй... Бошқа қиладиган ишлари йўқдай. Гоҳида қизлари онани уйларига опкетишади. Она барибир уларникида бир кечаям ётолмайди. Бунинг иккита сабаби бор. Аввало, Маҳкамбой келиб қолса, болалар яхши кутиб олармикин, деган андиша бўлса, иккинчиси телевизор. Бир куни ўртанча қизиникида она-бола гаплашиб ўтиришганди. Бирдан чироқ ўчиб қолди.\n— Ана уни ёқиб қўй, Тўхтаой,— деди она қизига.— Ўлсин, ўрисча гапирсаям ёруғида ўтирамиз.\nШунда неваралар роса кулишди. Кула-кула телевизор деганлари чироқ бўлмаса ишламаслигини, оддий бир қутига айланиб қолишини тушунтиришди.\nКейинги пайтда дарвозани таққиллатиб, нарса сотиб юрувчилар кўпайди. Чойнак–пиёла, пайпоқ-сайпоқ сотишади. Яшаш қийин бўлаётганлигидан, маошлари етишмаслигидан нолишади. Она уларга чой тутади. Чой баҳона насиҳат қилади. Шукур қилишнинг хосияти ҳақида, бурунги кунлар ҳақида гапиради. Гоҳида улардан майда-чуйда буюм олади. Пайпоқ, майка деганларидай. Уларни сандиғига солиб қўяди. «Маҳкамбой келганида бераман», дейди.\nОлмалар ғужғон гулга кирган авжи кўклам палласи эди. Радиода овоза тарқалди: ғалабага олтмиш йил бўлибди.\n— Шунча йил ўтипти-я,— ўйлади Хосият кампир. — Худди куни кечагидай. Йигитлар келишди гуррас–гуррас. Шаҳару қишлоқлар тўлиб қолди. Бироқ соғидан бемори кўп. Бировининг қўли, бировининг оёғи йўқ. Лекин ҳеч бири ногиронлигини пеш қилмади. Бариси тер тўкиб ишлади. Қолган умримиз фойдага қолди, деб ишлади улар. Худога шукур қилиб ишлади. Эсида, икки қўли йўқ бир қўшниси бозорқўм бўлиб, қанча меҳнат қилди. Чайқовчиларни бозорга яқин йўлатмади. Шунгаям олтмиш йил бўпти-я...\nХосият она Манзура келиннинг кичкинаси Шодмонжоннинг бешигини тебратиб ўтирар, уйда қайнона-келин манти қилишаётганди. Эшик таққиллаб қолди. Хосият она бошидаги қарсини тўғрилаб, ўрнидан тургунича, ошхонадан чопқиллаб келган Манзура келин эшикни очди.\nДарвозадан паст бўйлик, ҳаво иссиқ бўлса ҳам қоп-қора костюм-шим кийган ранги захил киши кирди. Манзура келин салом берди.\n— Хи, так... волайкум... Хосият онанинг уйи шуми?— сўради у остонада тик турганича қўлидаги дафтарини бир очиб кўриб.\n— Ҳа, ҳа, келинг. Мана шу киши бизнинг бувимиз Хосият она бўладилар.\nМеҳмон юзидаги ажинлари қават-қават, сочларининг қорасидан оқи кўп бўлса ҳам, нимаси биландир ёш болага ўхшарди. У супанинг четига омонатгина ўтирди. Сўнг яна сўради:\n— Хосият она сиз бўласизми?\n— Ҳа, айланай... – кампир меҳмон билан сўрашди. Ота-онаси , бола-чакаси, ҳовли-жойини сўради. Меҳмон «раҳмат, раҳмат» деб ўтирди. Кейин киссасини кавлаб, хизмат гувоҳномасини чикарди.\n— Мен вилоят газетасиданман. Тегизбой Эшонбердиев.— Кейин бирдан кампирнинг саводи йўқлигини эслаб қолди шекилли, қизил гувоҳномани Манзура келинга кўрсатди. Манзура келин бошини қимирлатиб қўйди.\n— Келинг, айланай,— деди Хосият кампир. – Сиз, болам, дарров, чой...\nМанзура келин ошхона томон йўналди.\n— Иккинчи жаҳон уруши тугаганига 60 йил бўлди.\n— А... ҳа, уруш тўхтаганигами ... шунча вақт ўтибди, болам,— деди кампир мухбирнинг гапларига зўрға тушуниб. Кейин ўйлади: «Ҳалиям радиёл эшитганим. Бўлмаса бунинг нима деганини тушунмасдим.»\n— Ҳа, — деди мухбир ижирғилангандай, кейин дафтарини яна бир очиб кўрди. – Шу уруш йиллари ҳақида гапириб берсангиз... Газетамизга ёзамиз.\n— Урушни нимасини гапираман... Номи ўчгур урушга бормаган бўлсам...\nБу орада Манзура келин келди. Дастурхон ёзди. Чой – нон, ширинлик қўйди.\n— Ҳой, болам, Сиз ўтиринг,— деди кампир невара келинига. Кейин мухбирга юзланди:— Яқинроқ ўтиринг, ўғлим. Нонга қаранг.\nМухбир зўрға бир ҳўплам чой ичди. Она уни дастурхонга қистай-қистай уруш йилларидаги воқеаларни айтиб берди:\n— Эркаклар урушга кетган, болам. Ўзимиз қўш хайдаб, экин экардик. Мола босардик.\nМухбир гапларни норозидай эшитди. Бирортасиниям дафтарига ёзиб олмади. Охири :\n— Энди...— деди— онахон, уч ўғлингиздан биттаси урушдан қайтмаган экан. Иккитасиям ногирон бўлиб кепти.\nКампир индамади. Мухбир давом этди:\n— Ногирониям, майли... қайтмаганини айтинг. Масалага давримиз кўзи билан қарайдиган бўлсак, улар хато ғоя, хато мафкура қурбони бўлган-да, тўғрими?\n— А?— она тушунмаганиданми, ё ҳайратданми, анграйиб турар, юзидаги ажинлар ҳам текисланиб кетгандай эди.\nМанзура келин бир бувисига, бир мухбирга қарарди.\n— Мана, тушунмаяпсиз-да, онахон,— мухбир қўлидаги дафтарни ёнига қўйди. Супага яхши жойлашиб олиб, жон куйдирганича тушунтира кетди:— Гитлер бизнинг юртимига бостириб келмаган эди-ку. Бизнинг мустамлакачиларимиз билан урушаётган эди-ку. Қўявермаймизми, бир-бирини емайдими, улар? Бизнинг гуманистлигимиз бошимизга бало. Қиличдай йигитларимизни қурбон қилганимиз етмагандай, етимларини боққанмизми-эй?... «Сен етим эмассан», деб шеър ёзганмизмией?... Эй, ўша пайтда бизнинг халққа онг етишмаган-да, онг. —Мухбир шундай деб қўлини силтади. Кейин яна онага қаради: — Бу фикрга Сиз нима дейсиз, онахон? Ўтмишнинг эмас, бугуннинг кишиси, мустақил юртнинг фуқароси сифатида нима дейсиз? Фарзандини беҳуда қурбон берган она сифатида қандай муносабат билдирасиз?\nХосият она бошини эгди. Чуқур хўрсинди. Кейин мухбирга қаради. Унинг кўзлари ёшдан хира тортиб кетган эди.\n— Гапларингизга тушунмадим, болам. Нималар деяпсиз, менинг Маҳкамбойим ҳали ўлгани йўқ. Эрта-индин келиб қолади, кўрасиз.\nМомо ортиқ гапиролмай, ўпкаси тўлиб жимиб қолди. Сўнг аста-секин ўрнидан қўзғалиб, Манзура келини ёрдамида ичкари кириб кетди.\nМухбир унинг ортидан ҳангу-манг қараб турар эди: «Об-бо-о, кампирнинг эси ҳам кирарли-чиқарли бўб қолибди-ю...»\nХосият момо уч кун тўшакка михланиб қолди. Бола-чақаларини йиғиб, ризолашган бўлди. Сўнг кечга яқин тепасида осиғлиқ турган нонга – Маҳкамбойнинг насибасига термулиб жон берди.\n"http://www.kutubxona.com/wiki/index.php?title=Zuhra_Mamadaliyeva._Ona_(hikoya)_/_Kiril&oldid=14033" dan olindi


Сенат раиси Ўзбекистонда нечта оила ёрдамга муҳтож эканини айтди — Sof.uz\nСенат раиси Ўзбекистонда нечта оила ёрдамга муҳтож эканини айтди\n19.06 11:06 120 Ўзбекистон\nБугун, 19 июнь куни Тошкент шаҳрида Ўзбекистон Республикаси Олий Мажлиси Сенатининг бешинчи ялпи мажлиси ўз ишини бошлади.\nЯлпи мажлисни Олий Мажлис Сенати Раиси Танзила Нарбаева олиб бормоқда. Унинг сўзларига кўра, Республика бўйича 7 млн. 192 мингдан ортиқ хонадоннинг 300 мингга яқини (4,1 фоиз) эҳтиёжманд хонадон ҳисобланади. Ушбу хонадонларнинг рўйхатлари маҳаллий Кенгашларнинг қарорлари билан тасдиқланган.\nТадбиркорлик билан шуғулланиш имкониятлари янада кенгайтирилмоқда. Амалдаги кўплаб талаб ва чекловлар қайта кўриб чиқилиб, соддалаштирилмоқда, катта имтиёзлар берилмоқда, тадбиркорлик қўллаб-қувватланмоқда. Бунинг натижасида эса 500 мингдан зиёд тадбиркорлик субъекти ва 8 миллиондан ортиқ фуқарога қарийб 30 триллион сўмлик имтиёз ва преференциялар берилди.


АҚШ Давлат котиби Кондолиза Райс бугун Россияга борди.\nИкки кунлик ташриф чоғида Кондолиза Райс Россия Президенти Владимир путин, Ташқи ишлар вазири Сергей Лавров ва Мудофаа вазири Сергей Иванов билан учрашиб, сўзлашувлар олиб боради.\nАҚШ Давлат котиби журналистларга самолётда берган интервьюсида Россияда мустақил матбуот бўғилаётгани ва ҳокимият марказлаштирилишидан ташвиш билдирди.\nАҚШ расмийларига кўра, Кондолиза Райс Москвада тўхташи режалаштирилган меҳмонхонага бомба ўрнатилгани ҳақида ананим қўнғироқ бўлганидан кейин Давлат котиби АҚШнинг Россиядаги элчиси резиденциясига йўл олган.\nДавлат котибининг Россияга ташрифидан мақсад АҚШ президенти Жорж Бушнинг келаси ой Россияга қиладиган ташрифига тайёргарлик кўришдан иборат.


Bosh sahifa / Yangiliklar / «Ёшлар гиёҳвандликка қарши» шиори остидаги тадбир бўлиб ўтди.\n«Ёшлар гиёҳвандликка қарши» шиори остидаги тадбир бўлиб ўтди.\nГиёҳвандлик XXI аср вабоси бўлиб, бугун жаҳон миқёсидаги глобал муаммолардан биридир. У жамиятни энг хавфли ва энг оғир оқибатларга, кулфатларга олиб келувчи оғудир. Ҳозирги кунда Ўзбекистонда гиёҳвандликка қарши кураш, унинг олдини олиш давлат сиёсати даражасига кўтарилган масалалардан биридир.\nБугун Бухоро давлат университетида “Биз ёшлар гиёҳвандликка қаршимиз” шиори остида маънавий тадбир бўлиб ўтди. Тадбирда талаба-ёшларга гиёҳванд моддалар, уларнинг зарарли оқибатлари ҳақида батафсил маълумот берилди.\n- Унутмаслик керакки, бугунги кунда гиёҳвандлик деган бир иллат кўплаб ёшларнинг ҳаётига зомин бўлмоқда, - дейди Бухоро вилоят наркология диспансери врачи Азамат Файзиев. Оиланинг соғлом турмуш тарзи, соғлом муҳит, маънавий ва маърифий дунёқараш, тўғри берилган тарбия гиёҳвандликдек иллатдан асровчи омилдир. Ўйлаймизки, ўзимиз учун, порлоқ келажагимиз учун ҳар биримиз оилада, жамоада соғлом турмуш тарзи пойдеворини яратиб, гиёҳвандликка қарши биргаликда курашамиз.\nOrqaga Chop Etish 704 | 07-11-2018


Жалолиддиновнинг агенти “трансфер сири”ни очишдан бош тортди\n30 декабрь, 2020, 09:00\nТеглар:Локомотив | Бунёдкор\nУлар қанча ишлаб олгани ҳақида хабарлар чиқяпти\nЖасур Жалолиддинов мавзуси яна долзарб аҳамият касб этмоқда. Яқинда, оммавий ахборот воситалари ёш футболчимизнинг “Локомотив”га трансфери бўйича ишлаган агентлар трансфер нархидан 6,5 баравар кўп мукофот пули олганлиги айтилганди. Манбада ёзилишича, ярим ҳимоячи учун унинг агентларига 850 000 евро тўланган экан. "Бунёдкор"га берилган компенсация эса 130 000 еврони ташкил қилган.\nУшбу хабарлардан кейин Жалолиддинов трансфери бошида турган Юрий Белоус Россия премьер-лигасида ҳали дебютини ўтказмаган футболчининг атрофидаги вазият ва келажакдаги режалар ҳақида интервью берди.\n- “Локомотив” янги раҳбарияти билан суҳбатлашдингизми?\n- Янги бош директор билан ишлаймиз. Ҳар бир қарорни ўзаро ҳамкорликда чиқариш керак. Тез орада кўришамиз, деб умид қиламан.\n- Жасурбек Жалолиддиновни олиб келишни айнан Марко Николич сўраганми?\n- Ҳа, бош мураббийнинг ўзи унга қизиққан эди. Кейин Слободан Райкович ва Франсуа Камано каби футболчилар келиб, хорижликлар учун лимитни тўлдириб қўйишди. Жалолиддиновга қайдномадан жой топилмади.\n- Николич Жасурнинг рўйхатдан чиқарилганига изоҳ бердими?\n- Йўқ, у бунга муносабат билдирмади. Собиқ бош директор ҳам.\n- Жасурнинг ўзи бу вазият бўйича қандай фикрда?\n- Жасурбек ўйнамаётганидан хавотир оляпти. Бу йигит Ўзбекистон суперлигасида учинчи ўринни олган “Бунёдкор”нинг асосий ўйинчиларидан эди. У майдонда ўйнаши керак. Терма жамоа мураббийи унга ишонади, бош жамоага кириш учун мунтазам ўйин амалиётига эга бўлиши керак.\n- Оммавий ахборот воситаларида Жалолиддиновнинг трансфери бўйича турли рақамлар ошкор қилинди...\n- Менинг молиявий ахборотларни шарҳлашим тўғри бўлмайди. Биз буни муҳокама қилишимиз тўғри эмас. Билганим шуки, “Бунёкдор” билан келишилган суммаларнинг ҳаммаси ўтказиб берилган. Жалолиддинов “Локомотив”га эркин агент сифатида ўтган.\n- У эркин агентмиди?\n- Ҳа. Унинг шартномасида ўзи ёки бирор клуб унинг контрактини сотиб олиши мумкин бўлган сумма белгиланган эди.\n- “Локомотив” унинг шартномасини сотиб олдими?\n- Буни айтмайман. Клубга мурожаат қилинг.\nSPORTS.uz адашмади. "Локомотив" "Бунёдкор" дарвозабони билан шартнома имзолади\nРасман! "Бунёдкор"нинг 2 нафар футболчиси "Локомотив"га ўтди


Шифокор қайдлари. Иккинчи қисм. Бечора шифокор ҳақида ҳам ўйланг / Янгиликлар, фикрлар, воқеалар | Ўзбекистон\n23 август 2014 2829 0\nСал олдинроқ сайтимизда чоп этилган “Шифокор қайдлари: Ўзбекистонда тиббиёт соҳаси кадрлари қандай тайёрланмоқда? (1-қисм)” мақоласи фойдаланувчиларда катта қизиқиш уйғотиб, уларнинг фикр-мулоҳазаларига бой бўлганди. Ваъда қилганимиздай, шифокор қайдларининг иккинчи қисмини чоп этяпмиз. Муаллиф ва шартлар ўзгармаган.\n«Тирикчилик ҳақидаги ўйлар шифокорни\nбемор ва тиббиётдан чалғитмаслиги учун\nу қиммат отда юриши, қиммат узук тақиши,\nяхши уйда яшаши керак».\nКатта ҳаёт бошланди\nНиҳоят тиббиёт олийгоҳи умрида скальпель ушлаб кўрмаган, анатомия хонасида ишламаган, аммо шифокор дипломига эга “мутахассис”ни чиқарди. Ишга жойлашиш масаласида яна алоқалар ва пул бош ролни ўйнайди. Ўрин қанчалик “пулли” бўлса, шунчалик қиммат туради. Масалан, ўтган йили ҳатто поликлиникага ҳамшира бўлиб ишга кириш қарийб 500 шартли белгини, клиника ёки туғруқхонага жойлашиш эса 1000 шартли белгини ташкил этганди. Шифокорга эса ишга жойлашиш ундан ҳам қимматга тушади.\nТиббиётда аёллар алоҳида мавзу, десак ҳам бўлади. Тиббиёт олий ўқув юртини битирган қиз доим орзудаги келин бўлгани боис унинг иш жойи бир-икки йилга банд бўлади, холос. У турмушга чиққанидан кейин, бирор-бир жамоани бироз вақтга “бахтиёр” қилади-да декрет таътилига чиқиб кетади. Умуман олганда эса, шифокор аёл мутахассис сифатида ўсиши қийин, чунки миллий анъаналар ишга бош билан шўнғиб кетишга ва профессионал жиҳатдан ўсишга йўл қўймайди. Нафсонияти кучлироқ ёш шифокорлар эса диссертация ёзади ёки унга шунчаки “буюртма” беришади. Мана шундай “мутахассис” кейин ишга чиқади. У устомонлик билан сермаъно қиёфага киришни, виқор билан бош силкитишни билади, “ўйлаб кўриш, маслаҳатлашиш керак” сўзларидан эса бемор буткул ийиб кетади ва унинг олдида чуқур ўйлайдиган ва жиддий мутахассис тургандай кўринади. Бундай шифокорни, агар орқаси “бақувват” бўлса, етакчи жарроҳ қилиб тайинлашлари ҳам ҳеч гапмас, бунинг устига маошини ҳам каттароқ қилиб беришади (аслини олганда эса, тиббиёт ходимларининг маоши урвоққаям ярамайди).\nОдатда клиника раҳбари бундай мутахассиснинг ҳақиқий баҳосини билади ва шунинг учун “етакчи жарроҳ” камдан-кам ҳолларда ўзи операция қилади, унинг бригадасига ишнинг масъулиятли қисмини ўз бўйнига олувчи ва операцияни амалга оширувчи тажрибали мутахассис қўшиб қўйилади.\nАгар бундай “мутахассис” бўлим мудири бўлиб қолса борми.., буёғи энди кулгили эмас. Касалхонада ётган кимса борки, “обход” (беморларни кўрикдан ўтказиб чиқиш) нималигини яхши билади. Олдинда мудир, унинг ортидан турнақатор ординаторлар, интернлар эргашади. Бемор ётган каравот ёнидаги қисқача маълумотлар, лотинча сўзлар, саволлар-жавоблар, кўрсатмалар. Бу ҳодисанинг бошқа томонидан, яъни ичкарисидан, шифокорлар томонидан эса жуда камчилик хабардор.\nКўп ҳолларда ҳамма ординаторлар хонасидаёқ огоҳлантирилади : “айтганимдай қил, уйингда баҳслашасан. Касалликлар тарихингни ёзиб юравер, ақллилик қилма”. Агар тўсатдан нимадир ўхшамаса, унда одатий баҳона ишга тушади – ординатор нотўғри тушунибди, нотўғри қилибди. Магистратура, ординатурадан ўтганлар борки, буни яхши билади.\nБеморни эмас, ўз фойдасини кўзлаб\nМаҳаллий тиббиётдаги алоҳида муаммо - бу касалхона ёки клиника раҳбариятининг фармацевтика компанияси ёки конкрет дорихона билан боғланганлиги. Бу муассасалар у ёки бу препаратни ва анжомларни илгари суриш ва сотганлик учун клиника раҳбариятини “мукофотлаб туради”, оддий қилиб айтганда, конкрет препаратларни тайинлаганлик учун “откатлар” қилинади. Айрим ҳолларда фармацевтика компаниялари ҳисобидан операция хоналари кондиционерлар билан жиҳозланади, касалхона бўлимларига совутгичлар қўйилади. Бу ҳолда препаратлар Ўзбекистонда ёки хорижда ишлаб чиқарилган самаралироқ ва арзонроқ аналоглари бўлса ҳам тайинланади.\nБемор, рўйхатни олинг\nНегадир пуллар ҳақидаги, тиббиёт ходими ёки ўқитувчи меҳнатининг баҳоси ҳақидаги суҳбатлар беадаблик ҳисобланади. Ҳолбуки, кўпгина муаммоларнинг асосида айнан малакали меҳнатга мос келмайдиган ҳақ тўланиши ётади.\nКоммунистик мафкура йўқолиши билан истеъмолчилик кайфиятининг ўсиши, доимий пул танқислиги ёш мутахассисларнинг ҳали заиф қалбини кемира бошлади. Бу ҳатто фақат беморлар ҳақида қайғуриб, тирикчилик ва ҳаракат воситаси ҳақидаги ўйларга чалғимасдан яшашни истаганларни ҳам қамраб олди.\nБеморни қабул қилаётган шифокор ўз ёрдамчилари – ҳамширалар ва энагалар ҳақида ҳам ўйлаши керак. Маоши ойига 300 минг сўм бўлган ҳамшира ҳам тирикчилик қилиши керак-да. Шу боис малакали ҳамширанинг ёрдамига муҳтож шифокор у кўпроқ пул тўланадиган жойга кетиб қолмаслиги ҳақида қайғуради. Тўғри, беш бармоқ ҳам бир хил эмас, шифокорларнинг кўпчилиги – ўз ишининг фидойиларидир. Албатта, алоҳида альтруистлар ҳам бор, аммо уларнинг интилиши ҳамма вақт ҳам рўёбга чиқавермайди, чунки маблағ борасида аҳвол жуда оғир.\nЎзингиз ўйлаб кўринг, тажрибали шифокорнинг маоши 600 минг сўм. Бу нафақат автомобиль сотиб олишга, балки оиласининг кам-кўстига ҳам етмайди.\nБундан ташқари, шифокорлардан олинадиган ички “йиғимлар” ҳам мавжуд. Кандайдир комиссия келиши маълум бўлиб қолдими, ҳамма шифокорлардан пул йиғилади. Бермасдан қаршилик қилиб кўринг-чи, шифокорни ишдан бўшатиш учун баҳона доим топилади, бироқ ишга жойлашиш эса ҳамма вақт муаммоли, чунки иш излаб юрган шифокорларнинг сон-ҳисоби йўқ.\nТаъмирлаш ишлари-чи? Бюджет томонидан ажратиладиган маблағлар умуман етмайди, шу боис таъмирлаш ишларининг харажати ҳам шифокорларнинг елкасига тушади. Улар пулни қаердан олишини эса, тушунтиришга хожат йўқ деб ўйлайман.\nШахсий клиникани очиш мураккаб иш, унга жуда катта маблағ керак, тез-тез ўзгариб турадиган йўриқномалар ва талаблар эса хусусий шифокорнинг ҳаётини баъзида чидаб бўлмайдиган даражага етказади.\nШундай қилиб, юқори трибуналардан туриб айтиладиган баландпарвоз гаплар фонида биздаги раҳбарият (клиника, Соғлиқни сақлаш вазирлиги) томонидан реал шифокорларга бўлган муносабат жуда аянчли, десак адашмаймиз.\nБайрамларга бир ҳафта қолганида ўз муассасасининг ҳудудини ёки баъзида ўз иш жойидан узоқда бўлган кўчани супураётган оқ халатлардаги одамлар – ҳар биримизга таниш манзара. Шанбаликларнинг ҳаммаси оҳиста якшанбаликларга ўтади ва ҳафта давомида беморлар билан ишлаган, операциялар қилган одамлар тротуарларни супуради. Аччиқ манзара.\nКузда тиббиёт ходимлари пахта теримига жўнатилади ёки мардикорларнинг меҳнат ҳақини тўлаш учун шифокорларнинг маошидан олиб қолинади. Энди пахта мавсумидаги харажатлар бошланади – шифокор яшаш жойи ва овқати учун ўз чўнтагидан тўлайди.\nБеморлар, албатта, бундан бехабар. Улар операция, дори-дармон ва бошқаларга кетадиган чиқим материалларини беморнинг чўнтагидан олишдан бошқа чора йўқлигини ҳам билмайди. Айнан шу боис ҳам операция олдидан бемор ёки унинг қариндошларига дори-дармонлар ва ювиш воситалари ёзилган рўйхат тутқазилади.\nШундан кейин ҳам шифокорлар миннатдорчилик кутадими? Албатта, кутади. Беморлардан оддий инсоний миннатдорчилик сўзларини кутади, раҳбарлар томонидан муносиб баҳони кутади, қабул ёки операция пайтида пул ҳақида ўйламасликка имкон берувчи маошни кутади. Сизни ишонтириб айтаманки, виждонли шифокорлар ўз касбини шарманда қилаётганлардан кўра кўпроқ. Шу билан бирга, ҳеч ким касал бўлмаслигини ва чаламулла шифокорларнинг қўлига тушмаслигини тилаб қоламан.\n10 декабрь 2019 591 0\n16 август 2019 387 0\n28 март 2019 920 0\n07 август 2018 1069 0


ТОП-10: Энг кучли ўйинбоп смартфонлар (2019 йил, ноябрь) - Terabayt.Uz\nБиз одатда смартфонларнинг самарадорлиги бўйича AnTuTu, Master Lu ва Geekbench сингари бенчмарк сервислари эълон қилган рейтингларни бериб келмоқдамиз. Хитойдаги China Mobile уяли алоқа оператори қошидаги тест лабораторияси эса оммабоп флагманларнинг ўйинларга қанчалик мос келиши бўйича тадқиқот ўтказди.\nУшбу тадқиқотда шунчаки қурилмаларнинг самарадорлиги ва FPS (экраннинг кадрлар янгиланиш частотаси) текширилган эмас, гарчи асосий мезонлардан ҳисобланса ҳам. Мутахассислар тасвирнинг силлиқлиги, ўйинларнинг ишга тушиш тезлиги, мультимедиа имкониятлари, экран сенсорига тегинишдан то жавоб реакциясигача бўлган вақт, автономлик ва қизиш, тасвир ва овоз сифати кабиларни ҳам ўлчаб, смартфонларга шулардан ҳар бири бўйича баҳо беришган.\nТекширув натижаларига кўра, Huawei Mate 30 Pro ўйинларга энг мос келувчи смартфон, дея эътироф этилди. Бошқа етакчи смартфонсозларнинг флагманларига келсак, iPhone 11 Pro Max (сотиб олиш) атиги учинчи ўринни олди, Samsung Galaxy Note 10+ 5G бўлса ўнликнинг охирига зўрға илашиб қолди!\nХулласи калом, энг зўр ўйинбоп смартфонлар ўнталиги қуйидагича кўриниш олган:\nҚизиғи шундаки, айнан геймерларга мўлжаллаб чиқарилган Black Shark 2 Pro, Asus ROG Phone 2 кабилар нисбатан пастки ўринларга тушиб қолган. Рейтинг етакчиси эса аслида ўйинбоп смартфон ҳисобланмаган флагмандир.\n#Huawei #Android смартфон #мобил ўйинлар #рейтинг #ўйинлар #Huawei Mate 30 Pro #China Mobile